DBP Mengekalkan Rentak Kemenangan dalam Anugerah PERSAMA 2022

Untuk mendapatkan maklumat terkini, ikuti kami melalui Telegram

Nilai – Usaha berterusan Dewan Bahasa dan Pustaka (DBP) untuk menyebarluaskan ilmu Sains dalam bahasa kebangsaan terus mendapat pengiktirafan apabila memenangi dua kategori anugerah menerusi penulisnya dalam Anugerah PERSAMA 2022. Kategori yang dimenangi ialah Kategori Buku Karya Asli dan Kategori Rencana Popular. Dengan tema Sains Matematik Wahana Pembentukan Ilmuwan Cemerlang Demi Kesejahteraan Sejagat, majlis anugerah ini meneruskan keunikannya untuk kali kedua apabila diadakan secara dalam talian pada 8 September 2022 menerusi aplikasi Microsoft Teams.

Bagi Kategori Buku Karya Asli, kumpulan artikel yang diketuai oleh Profesor Emeritus Dr. Shaharir Mohamad Zain dinobatkan sebagai pemenang utama dengan buku bertajuk Unsur Etnosains Matematik Malayonesia (Jilid 2 dan 3). Buku ini ialah Siri Monograf Sejarah Bahasa Melayu yang ditangani oleh Puan Normala Mohd Yusof, Editor dari Bahagian Buku Bahasa, DBP.

Bagi Kategori Rencana Popular pula, artikel Dr. Kassim Bahali dipilih sebagai pemenang Hadiah Sanjungan dengan tajuk artikel “Hubungan Matematik dengan Astronomi dalam Penentuan Waktu Solat”. Artikel yang diterbitkan dalam Dewan Kosmik keluaran Disember 2021 ini ditangani oleh Puan Ritah Yahaya, Editor dari Bahagian Majalah, DBP.

Menurut Puan Ritah Yahaya, sebagai kolumnis, Dr. Kassim tidak lokek berkongsi ilmu dan kepakaran beliau dengan khalayak pembaca Dewan Kosmik berkaitan dengan bidang Sains, khususnya dalam bidang Astronomi. Malah, artikel beliau disampaikan dengan sangat baik serta mudah, dan dijelaskan dengan menarik dan berkesan dalam bahasa kebangsaan. Menurut Puan Ritah lagi, anugerah PERSAMA ini merupakan anugerah berprestij yang menjadi platform terbaik untuk memberikan pengiktirafan kepada penulis terbaik di negara ini mengikut genre masing-masing dalam bidang Sains dan Matematik. Anugerah ini sewajarnya diteruskan dan diangkat sebagai anugerah pada peringkat negara.

Majlis Anugerah PERSAMA 2022 ini diadakan bersempena dengan Simposium Kebangsaan Sains Matematik (SKSM) ke-29 yang dianjurkan secara bersama-sama oleh Universiti Sains Islam Malaysia (USIM), Universiti Kebangsaan Malaysia (UKM) dan Persatuan Sains Matematik (PERSAMA). Simposium ini juga diadakan secara maya selama dua hari, iaitu pada 7 September hingga 8 September 2022.

Menurut Dekan Fakulti Sains dan Teknologi USIM, Profesor Dr. Rosalina Abdul Salam,  selaku perasmi bagi majlis ini, objektif simposium ini masih mampu tercapai walaupun diadakan secara maya. Usaha penganjuran ini juga diharapkan mampu menjadi wadah untuk memupuk dan menanamkan ilmu Matematik dalam diri setiap individu bermula daripada peringkat awal. Hal ini penting supaya sasaran kerajaan, iaitu nisbah 60 peratus pelajar Sains dan 40 peratus pelajar Sastera tercapai, walaupun permintaan terhadap aliran Sains menunjukkan aliran penurunan.

Bagi Presiden PERSAMA, Profesor Dr. Maslina Darus pula yang merupakan, misi PERSAMA adalah untuk meletakkan Sains dan Matematik pada tahap yang tinggi. Tanggungjawab ini perlu digalas walaupun terpaksa menempuhi pelbagai rintangan dan cabaran, terutamanya ketika Perintah Kawalan Pergerakan (PKP). Hasilnya, bagi penganjuran SKSM kali ini, sebanyak 146 penyertaan diterima daripada pelbagai universiti, institusi penyelidikan, penerbit serta sekolah untuk tujuh kategori Anugerah PERSAMA yang dipertandingkan.

Selain dua kategori yang dimenangi oleh DBP ini, Anugerah PERSAMA ini juga turut mempertandingkan lima kategori yang lain. Kategori Tesis Doktor Falsafah dimenangi oleh Dr. Iskandar Waini dengan tesis bertajuk “Aliran Lapisan Sempadan dan Pemindahan Haba pada Permukaan Meregang/Mengecut dalam Nanobendalir Hibrid”. Kategori Makalah Ilmiah dimenangi oleh Profesor Dr. Zanariah Abdul Majid, Puan Nur Tasnem Jaaffar dan Profesor Madya Dr. Norazak Senu dengan tajuk “Numerical Computation of Third Order Delay Differential Equations by Using Direct Multistep Method”.

Seterusnya, Kategori Reka Cipta Matematik dimenangi oleh Profesor Madya Dr. Norhayati Rosli, Encik Muhammad Fahmi Ahmad Zuber dan Dr. Noryanti Muhammad dengan menghasilkan rekaan yang bertajuk “Pandemic Preparedness Simulation Tool”. Kategori Buku (Karya Terjemahan) pula tidak memperoleh sebarang penyertaan, manakala Kategori Tesis (Sarjana) tidak mempunyai pemenang.

Selain pemenang Anugerah PERSAMA, turut disampaikan Anugerah Felo PERSAMA 2022. Anugerah ini diberikan kepada Profesor Dr. Suzeini Abd Halim, dari Jabatan Matematik, Universiti Malaya (UM) yang telah menghasilkan lebih daripada 100 penulisan ilmiah dan akademik.

Sebagai penutup, Pengerusi SKSM ke-29, Profesor Madya Dr. Nurfadhlina Abdul Halim  berharap agar SKSM meneruskan kerelevenannya sebagai medium untuk menyampaikan ilmu pengetahuan dalam bidang Sains dan Matematik. Sebelum majlis berakhir, Pengerusi SKSM ke-29 ini menyerahkan penganjuran SKSM yang seterusnya kepada Universiti Malaysia Perlis.


MNIG Himpun Pemain Industri Nanoteknologi

Bangi – Bersempena dengan majlis penutupan rasmi Program Nanoteknologi Kebangsaan (NanoKEB) 2022, Menteri Sains, Teknologi dan Inovasi, YB Dato’ Sri Dr. Adham Baba telah melancarkan Malaysia Nanotechnology Industrial Group (MNIG) yang menghimpunkan pemain industri nanoteknologi di Malaysia.

MNIG disasarkan untuk menjadi pelantar terbaik ke arah pelibatan lebih banyak industri, terutamanya bagi sektor perusahaan kecil dan sederhana serta pemain ekosistem inovasi tempatan dalam bidang teknologi untuk mengurangkan jurang ekosistem nanoteknologi negara.

Menurut YB Dato’ Sri Dr. Adham Baba, penubuhan MNIG ini mampu membantu industri nanoteknologi pada peringkat serantau dengan mengambil peluang perkembangan pasaran nanoteknologi Asia Pasifik yang diunjurkan mencapai lebih USD2.6 trilion pada tahun 2025.

Ekonomi negara dapat dipacu melalui teknologi dan produk nano tempatan sekali gus mencapai nilai pasaran pada peringkat global dan Asia Pasifik dalam usaha menjadikan Malaysia sebagai pengeksport utama produk berasaskan teknologi tinggi pada peringkat ASEAN.

Selain itu, sumbangan PKS dalam industri nanoteknologi berpotensi tinggi terhadap ekonomi negara. Hal ini dikatakan demikian kerana terdapat lebih daripada 900 produk dengan teknologi nano berada dalam pasaran Malaysia yang bernilai RM381.8 juta pada tahun 2020. Nilai jualan produk nano tempatan yang telah mendapat pensijilan NanoVerify juga telah meningkat kepada RM441.9 juta dan diunjurkan terus meningkat kepada RM490.1 juta pada tahun ini.

Tambah beliau lagi, banyak faedah sosioekonomi akan dinikmati oleh Keluarga Malaysia dalam tempoh lima tahun akan datang seperti yang telah disarankan dalam Pelan Hala Tuju Teknologi dan Produk Nano Negara 2021-2025.

Antara faedah sosioekonomi yang dapat diperoleh termasuklah penciptaan lebih tiga puluh ribu peluang pekerjaan baharu, terutamanya yang berkemahiran tinggi, penghasilan lebih 50 orang usahawan nano dan potensi sumbangan lebih RM150 bilion kepada Keluaran Dalam Negara Kasar (KDNK) menjelang tahun 2025.

MNIG akan mewakili industri nanoteknologi di Malaysia dan dianggotai oleh wakil industri berkaitan dengan nanoteknologi. MNIG juga berperanan sebagai medium untuk menjalin kerjasama erat antara syarikat nanoteknologi, PKS dan pemegang taruh yang lain serta membantu penyelarasan antara syarikat dalam rantaian bekalan produk teknologi nano.

Di samping itu, MNIG turut bertanggungjawab menawarkan perkhidmatan pentadbiran, nasihat atau kawalan kewangan, sokongan dan maklumat kesetiausahaan kepada ahlinya selain menyediakan perwakilan industri, nasihat peraturan, advokasi perniagaan, pensijilan pengesahan, dan keselamatan serta bantuan nasihat yang kos efektif dalam bidang dasar industri.


Dasar Bioteknologi Negara 2.0 Memperkasa Sektor Bioteknologi

Untuk mendapatkan maklumat terkini, ikuti kami melalui Telegram

Kuala Lumpur – “Dasar Bioteknologi Negara (DBN) 2.0 merupakan dasar signifikan dalam usaha Kementerian Sains, Teknologi dan Inovasi (MOSTI) untuk melengkapkan ekosistem sains, teknologi dan ekonomi bagi memacu perkembangan Malaysia untuk menjadi sebuah negara yang berteknologi tinggi menjelang tahun 2030. Sejak pelaksanaan DBN pada tahun 2005, industri ini memainkan peranan penting dalam pembangunan sosioekonomi,” ujar Perdana Menteri, YAB Dato’ Sri Ismail Sabri Yaakob dalam Majlis Pelancaran DBN 2.0, semalam.

Menurut beliau, hingga September 2001, sebanyak 2058 buah syarikat berstatus Bionexus yang meliputi 144 buah syarikat bioteknologi pertanian, 72 buah syarikat bioteknologi perubatan dan 42 buah syarikat teknologi perindustrian. 15 buah syarikat daripada senarai syarikat ini telah tersenarai dalam bursa saham serantau dan utama.

Berdasarkan Global Biotechnology Report yang dikeluarkan oleh IBISWorld, industri bioteknologi global pada tahun 2022 bernilai USD307.5 billion. Revolusi Perindustrian 4.0 turut menyumbang kepada gelombang baharu bioinovasi yang dikenali sebagai biorevolusi. Biorevolusi mampu menjadi sumber pertumbuhan baharu kepada Malaysia termasuklah bagi melahirkan syarikat pemula berasaskan bio selain mewujudkan peluang pekerjaan memandangkan Malaysia mempunyai kekayaan biodiversiti yang boleh dimanfaatkan sepenuhnya.

Dalam majlis tersebut, beliau turut menyatakan bahawa Malaysia juga menghantar lebih daripada 100 orang penyelidik dalam bidang bioteknologi untuk menjalani latihan dan membentuk rangkaian antarabangsa termasuklah di Amerika Syarikat, Jepun dan United Kingdom.

Tambah beliau lagi, antara impak positif yang dapat dilihat ketika negara dilanda pandemik COVID-19 termasuklah sumbangan kepakaran daripada penyelidik bioteknologi dalam penjujukan dan analisis genom. Malaysia juga yakin mampu menjadi hab penghasilan sustainable aviation fuel kerana faktor cuaca dalam penghasilan alga untuk bahan tersebut.

Sementara itu, hasil kajian impak mendapati bahawa terdapat empat cabaran utama yang perlu dimantapkan, iaitu kekurangan sumber pembiayaan untuk membawa teknologi dan industri ke peringkat yang lebih tinggi melepasi penyelidikan dan pembangunan, mekanisme pengesanan kemajuan sesuatu usaha niaga dan pembiayaan, aktiviti penyelidikan dan pembangunan yang tidak terhubung di pelbagai institusi serta kekurangan usaha sama dalam menyerlahkan keupayaan sebenar sektor bioteknologi tempatan.

Bioteknologi merupakan komponen penting dalam bioinovasi bagi memacu pembangunan negara dan harus dibangunkan bersama-sama teknologi lain. Malaysia diiktiraf pada peringkat antarabangsa sebagai satu daripada 17 buah negara megadiversiti berikutan terdapat sekurang-kurangnya 5000 tumbuhan asli serta ekosistem marin yang tersendiri. Kejayaan biodiversiti ini perlu dimanfaatkan dengan sebaik-baiknya bagi melonjakkan ekonomi negara.

Bagi menyokong komitmen ini, kerajaan telah memberikan inspirasi baharu melalui penggubalan DBN 2.0  dengan menambah baik strategi dalam DBN yang terdahulu selaras dengan perkembangan teknologi pada peringkat global. DBN 2.0 juga akan memastikan bidang bioteknologi berkembang pesat dan maju selaras dengan aspirasi menjadikan Malaysia sebagai sebuah negara berteknologi tinggi menjelang tahun 2030.

Selain itu, DBN 2.0 juga akan memperkukuh ekosistem bioteknologi yang sedia ada serta menjadi pemangkin dalam menyelesaikan cabaran negara berkaitan dengan sekuriti makanan, pengurusan pandemik dan krisis perubahan iklim menerusi kaedah penyelesaian bioteknologi tempatan.

Bagi memperkasa sektor bioteknologi, DBN 2.0 akan memberikan tumpuan pada tiga tunjang utama, iaitu bioteknologi pertanian dan jaminan makanan, bioteknologi penjagaan kesihatan dan kesejahteraan serta bioteknologi perindustrian dan ekonomi kitaran.

Mengulas lebih lanjut tentang hal ini, beliau menyatakan bahawa DBN 2.0 bakal memacu momentum yang telah digariskan di bawah Dasar Sains, Teknologi dan Inovasi Negara 2021-2030 untuk mentransformasikan Malaysia daripada negara pengguna teknologi kepada negara pembangun teknologi. MOSTI akan terus bekerjasama dengan semua pihak berkepentingan bagi menjayakan sasaran utama dalam DBN 2.0.

Cabaran dan kekangan yang dihadapi oleh negara pada ketika ini ialah kekurangan pembiayaan susulan untuk pengkomersialan dan kekurangan bakat dalam kepakaran khusus. Semua pihak berkepentingan perlu menggembleng tenaga bagi menyokong ekosistem bioteknologi negara.

Penubuhan Gabungan Pusat Penyelidikan Bioteknologi Malaysia melibatkan semua institusi dan institut penyelidikan berasaskan bioteknologi, yang mengendalikan dan mengemudi penyelidikan, berdasarkan permintaan industri dan kepentingan strategik negara. Oleh itu, sebuah badan penasihat pakar bioteknologi akan diwujudkan menerusi gabungan ini bagi menggerakkan agenda negara dengan lebih berfokus dan berasaskan kekuatan negara seperti mendalami kekayaan biodiversiti negara yang boleh memperkasa tiga sektor bioteknologi seperti yang termaktub dalam DBN 2.0.

Mengakhiri ucapannya, beliau memberikan jaminan bahawa kerajaan sentiasa menyokong penuh DBN 2.0 dan berasa yakin dasar ini akan memberikan impak positif kepada Keluarga Malaysia dalam memacu sosioekonomi negara ke arah kualiti hidup yang lebih baik berasaskan kepakaran dan inovasi tempatan.

Turut hadir dalam majlis pelancaran DBN 2.0 tersebut ialah Menteri Sains, Teknologi dan Inovasi, YB Dato’ Sri Dr. Adham Baba.


Mengurangkan Risiko Fenomena Kepala Air

Dewasa ini, kerap kali berlakunya perubahan cuaca yang melampau dan sukar dijangka. Selain keadaan cuaca yang panas dengan suhu yang tinggi, Malaysia juga tidak terkecuali menerima jumlah hujan yang lebih banyak. Taburan hujan yang tinggi dan tidak menentu menyebabkan kebanyakan kawasan sungai di Malaysia berisiko tinggi untuk berlakunya fenomena kepala air, terutamanya ketika hujan lebat.

Hujan yang lebat dan berterusan boleh menyebabkan lapisan tanah terganggu lalu menjadi tepu dengan air, meningkatkan tekanan air di dalam tanah dan akhirnya melonggarkan ikatan tanah. Tanah ini kemudiannya mengalir ke cerun akibat tindak balas graviti. Tanah yang berada di cerun yang curam akan kehilangan kestabilan lalu menggelincir runtuh ke dalam sungai.

Runtuhan gelinciran tanah ini membawa bersama-sama timbunan puing yang terdiri daripada bongkah batuan, kerikil, pasir, lodak, lumpur dan tumbuh-tumbuhan di sepanjang tebing sungai termasuklah kayu, daun yang reput dan bahan binaan manusia. Runtuhan ini seterusnya membentuk aliran puing dengan pergerakan yang sangat pantas.

Aliran puing melibatkan tiga mekanisme utama, iaitu (i) tanah runtuh di kawasan bercerun curam yang dicetuskan oleh hujan lebat dan tanah tepu air, (ii) longgokan puing dan lumpur di kaki bukit dan kawasan landai di sekitarnya serta (iii) aliran lumpur dan puing di sepanjang alur dari kawasan pergunungan hingga ke kaki gunung.

Pada kebiasaannya, aliran puing ini bermula dari hulu sungai di kawasan pergunungan dan mempunyai halaju yang tinggi, iaitu 14 meter hingga 15 meter sesaat. Aliran puing ini juga menyebabkan perubahan morfologi yang signifikan di sepanjang dasar sungai dan di lereng gunung. Faktor lain yang menyebabkan terjadinya fenomena kepala air meliputi faktor geologi, iaitu jenis tanah dan batuan, bentuk lembangan, struktur batuan dan faktor bukan geologi yang merangkumi pembersihan hutan di kawasan bertebing curam, potongan cerun untuk membina prasarana seperti jalan raya dan pembukaan tanah untuk pertanian.

Fenomena kepala air berupaya menyebabkan kerosakan harta benda dan kehilangan nyawa seperti yang berlaku di Gunung Jerai dan Gunung Inas Kedah pada 18 Ogos 2022 lalu. Lazimnya, fenomena kepala air boleh dikesan melalui beberapa tanda awal seperti perubahan warna air daripada jernih kepada gelap atau kehitaman, aliran air yang tenang bertukar deras selain sampah sarap yang berkumpul di satu-satu tempat.

Kepala air ini boleh mencapai ketinggian antara satu meter hingga dua meter dalam masa lima minit hingga 10 minit, manakala kelajuannya boleh mencapai antara dua meter sesaat hingga 10 meter sesaat. Ada kalanya, kepala air ini menghasilkan bunyi yang kuat. Oleh itu, sekiranya orang ramai yang bermandi-manda di kawasan rekreasi mendengar bunyi seakan-akan letupan yang kuat ataupun luar biasa, anda dinasihatkan untuk segera meninggalkan kawasan sungai tersebut.

Sejak tahun 2021, Malaysia sedang mengkaji keberkesanan teknologi empangan sabo yang diguna pakai di luar negara seperti di Jepun sebagai struktur mitigasi bencana kepala air dan pencegahan hakisan di kawasan yang berisiko tinggi. Malaysia melalui Institut Penyelidikan Air Kebangsaan Malaysia (NAHRIM) telah berhubung dengan Kedutaan Jepun dan institut pendidikan di Jepun untuk membantu mengenal pasti kawasan yang sesuai untuk dipasang empangan sabo. Tiga kawasan yang telah dicadangkan untuk pemasangan empangan ini ialah di kaki Gunung Kinabalu, Sabah; Gunung Jerai, Kedah; dan Gunung Inas, Kedah.

Perkataan sabo berasal daripada bahasa Jepun, iaitu sa dan bo yang bermaksud kerja kawalan hakisan dan endapan. Dalam istilah lain, sabo bermaksud tindak balas antara batu dengan pasir. Pembinaan empangan sabo merupakan kaedah kejuruteraan untuk mengurangkan risiko kejadian kepala air dengan mengawal aliran kayu, batu dan sedimen serta menstabilkan tebing atau dasar sungai dari kawasan tanah tinggi. Empangan ini mampu melindungi manusia, infrastruktur dan ekosistem sungai, terutamanya di hilir sungai daripada ancaman bencana hakisan dan endapan.

Faktor pemilihan kawasan untuk pembinaan empangan sabo ialah alur sungai relatif yang lurus dan lebar, tebing sungai yang tinggi dan kawasan yang mempunyai kebolehupayaan tanah yang baik. Pembinaan empangan sabo yang bernilai antara RM20 juta hingga RM40 juta adalah untuk memastikan pokok yang tumbang, batu besar dan sampah sarap tidak menuju ke hilir sekiranya aliran air deras berlaku di samping memperlahankan aliran air. Hal ini akan membantu mengelakkan kemusnahan besar kepada kawasan yang berada di bahagian bawah tebing sungai.

Empangan sabo yang dibina di Gunung Jerai, Kedah kini telah mencapai 50 peratus pembinaanya dan dijangka siap sepenuhnya menjelang Jun 2023. Empangan ini dijangka mampu meminimakan impak besar sekiranya berlaku kejadian kepala air di kawasan peranginan Titi Hayun, Seri Perigi dan Batu Hampar.

Menurut Pengerusi Sekretariat Bencana Daerah Yan, Mohamad Subhi Abdullah, projek yang menelan kos sebanyak RM22.8 juta itu akan berperanan sebagai penampan atau pengempang bagi pergerakan kayu dan batuan bersaiz besar semasa aliran air deras di kaki Gunung Jerai. Empangan sabo ini juga diharapkan dapat meminimumkan kesan bencana yang timbul akibat hujan lebat yang melampau dengan menghalang bahan puing daripada jatuh ke bawah.

Selain mitigasi melalui pembinaan empangan sabo, pelan pengurusan dan pemantauan secara bersepadu dalam pengurusan kejadian fenomena kepala air perlu diwujudkan di kawasan berisiko bagi menangani fenomena itu dengan berkesan. Antara tindakan yang disyorkan menerusi pelan ini termasuklah memasang papan tanda amaran kejadian fenomena kepala air, sistem ramalan dan amaran pada masa nyata, sistem pemantauan sensor pergerakan tanah dan pemasangan kamera litar tertutup (CCTV) di kawasan kritikal.

Di samping itu, kumpulan pasukan petugas untuk memantau kejadian kepala air juga perlu diwujudkan. Kaedah pelan pencarian, menyelamat serta pemindahan semasa kejadian fenomena kepala air perlu disediakan mengikut kepentingan dan keselamatan pelancong serta penduduk setempat. Pada masa yang sama, pembinaan lorong kecemasan untuk pengunjung melarikan diri dari kawasan sungai atau air terjun yang berlaku kejadian fenomena kepala air turut disarankan.

Kerajaan negeri Kedah melalui Jabatan Pengairan dan Saliran telah membangunkan sistem amaran aliran puing yang dikenali sebagai Sistem Amaran Banjir Kepala Air (SABKA) di kawasan Gunung Jerai sebagai usaha membantu penduduk setempat daripada risiko kehilangan nyawa melalui kaedah pengawalan aliran batu, kayu dan sedimen semasa kejadian aliran sungai yang tinggi seperti fenomena kepala air. Selepas berlakunya beberapa kejadian fenomena kepala air di negeri tersebut, kerjasama di antara agensi perlu dipertingkat dan diperkemaskan bagi pengesanan awal sesuatu kejadian.

Selain itu, kerjasama antara semua jabatan dan agensi di setiap negeri diperlukan bagi memastikan kesiapsiagaan dalam menghadapi sebarang kemungkinan yang timbul akibat fenomena kepala air. Di Kedah misalnya, Jabatan Bomba dan Penyelamat Malaysia Kedah telah mewujudkan pasukan khas yang dikenali sebagai Bomba Komuniti di daerah yang berisiko tinggi berlakunya kepala air. Bomba Komuniti ialah pasukan yang terdiri daripada ketua kampung, penghulu dan penduduk yang diberikan latihan asas menyelamatkan mangsa sekiranya berhadapan dengan bencana seperti fenomena kepala air.


Menjamin Sekuriti Makanan Negara melalui Biosekuriti Tanaman

Untuk mendapatkan maklumat terkini, ikuti kami melalui Telegram

Seremban – Kementerian Pertanian dan Industri Makanan (MAFI) melalui Jabatan Pertanian telah menganjurkan Simposium Biosekuriti Tumbuhan 2022 yang bertemakan “Pemerkasaan Biosekuriti Tumbuhan Menjamin Sekuriti Makanan Negara” dan dirasmikan oleh Menteri Pertanian dan Industri Makanan, Yang Berhormat Datuk Seri Dr. Ronald Kiandee, semalam.

Dalam ucapan perasmiannya, Yang Berhormat Datuk Dr. Ronald Kiandee berkata Jabatan Pertanian yang merupakan sebahagian daripada Organisasi Perlindungan Tumbuhan Kebangsaan perlu memastikan pelaksanaan biosekuriti tanaman dan tumbuh-tumbuhan sebagai keutamaan ke arah amalan pertanian yang mampan.

Peruntukan pembangunan MAFI melalui Rancangan Malaysia Ke-11 dan Rancangan Malaysia Ke-12 membabitkan pelaksanaan pelbagai program termasuklah penambahbaikan sistem kemudahan import dan eksport bagi memenuhi pematuhan piawaian sanitasi dan fitosanitasi antarabangsa.

Tambahnya lagi, peruntukan ini juga adalah untuk memastikan sistem biosekuriti negara sentiasa tersedia untuk melindungi sektor pertanian dan biodiversiti negara daripada kemasukan dan kemerebakan perosak serta penyakit tanaman.

“Hal ini disebabkan oleh hampir 40 peratus tanaman makanan musnah akibat serangan perosak dan penyakit tumbuhan pada setiap tahun dan Malaysia juga tidak terkecuali dalam menghadapi fenomena ini. Hal ini juga menyebabkan kerajaan terpaksa mengeluarkan kos yang besar untuk pengurusan dan program penghapusan,” jelasnya lagi.

Menurutnya, semua agensi di bawah MAFI telah diarahkan untuk bersiap sedia dalam menghadapi sebarang kemungkinan ketika Monsun Timur Laut pada tahun ini yang dijangka bermula pada November hingga Mac tahun depan.

“Selain bantuan disalurkan kepada mangsa yang terjejas akibat banjir, tumpuan juga akan diberikan kepada usaha bagi memastikan aspek keselamatan makanan. Hal ini disebabkan oleh banjir merupakan antara ancaman tahunan yang sering dihadapi dalam sektor agromakanan.

Simposium Biosekuriti Tumbuhan 2022 yang berlangsung selama dua hari ini adalah untuk meningkatkan kesedaran berkaitan dengan kepentingan biosekuriti tumbuhan kepada kumpulan sasar. Simposium ini juga diharapkan dapat menyalurkan maklumat teknikal kepada golongan sasar seperti jabatan dan agensi di bawah MAFI, institusi penyelidikan, pengeksport, pengimport, persatuan yang berkaitan dengan pengeksportan dan pengimportan hasil pertanian serta entiti yang berkaitan dengan agropelancongan selain membentuk jaringan kerjasama dan perkongsian maklumat serta kepakaran antara Jabatan Pertanian dengan kumpulan sasar.

Majlis Perasmian Simposium Biosekuriti Tumbuhan 2022 boleh ditonton secara langsung secara dalam talian melalui laman Facebook MAFI.


Mod Malam Haiwan Nokturnal

Nokturnal merujuk kumpulan haiwan yang hanya aktif pada waktu malam, manakala pada waktu siang, haiwan ini akan tidur dan berehat. Secara umumnya, haiwan nokturnal mempunyai deria pendengaran, bau dan penglihatan yang disesuaikan secara khusus dengan waktu malam. Misalnya, haiwan seperti kucing, musang, dan burung hantu mempunyai mata yang boleh menyesuaikan diri dengan tahap pencahayaan yang rendah dan berfungsi dengan baik pada waktu malam.

Selain itu, haiwan nokturnal seperti kera hantu dan beberapa spesies burung hantu mempunyai sepasang mata yang besar berbanding dengan saiz badan untuk mengimbangi tahap cahaya yang lebih rendah pada waktu malam. Selain itu, haiwan nokturnal ini juga mempunyai kornea mata yang lebih besar berbanding dengan saiz mata haiwan diurnal bagi meningkatkan sensitiviti visual dalam keadaan cahaya yang malap.

Dalam ekologi, nic ialah padanan spesies dengan keadaan persekitaran tertentu. Hubungan ini menerangkan cara haiwan bertindak balas terhadap pengagihan sumber dan pesaing dalam satu-satu wilayah dan seterusnya mengubah faktor yang sama dalam mengehadkan akses kepada sumber oleh organisma lain dengan bertindak sebagai sumber makanan untuk pemangsa.

Keaktifan haiwan nokturnal pada waktu malam adalah satu daripada cara haiwan ini membentuk nic dengan haiwan yang aktif pada waktu siang. Secara umumnya, nic spesies tidak dibahagikan mengikut jumlah sumber tetapi mengikut jumlah masa, iaitu pembahagian nic ekologi di satu-satu kawasan. Misalnya, burung helang dan burung hantu memburu tikus di padang rumput yang sama. Namun begitu, burung helang ialah diurnal, manakala burung hantu bersifat nokturnal. Hal ini bermakna kedua-dua spesies haiwan yang berbeza ini tidak perlu bersaing untuk mendapatkan mangsa pada waktu yang sama.

Selain itu, faktor pemisah (nic) antara kumpulan diurnal dengan nokturnal ialah pengurangan persaingan dalam pendebungaan. Agen pendebunga seperti rama-rama, kumbang dan kelawar yang aktif pada waktu malam mempunyai risiko yang lebih rendah untuk dilihat oleh pemangsa. Secara lazimnya, tumbuh-tumbuhan juga menghasilkan pengeluaran bau dan haba persekitaran untuk menarik agen pendebungaan pada waktu malam.

Pemerhatian hidupan liar merupakan amalan pengambilan data atau maklumat haiwan di lapangan untuk tujuan penyelidikan atau rekreasi semata-mata. Secara lazimnya, banyak dapatan penting boleh ditemui mengenai alam sekitar dengan pemerhatian hidupan liar di lapangan.

Secara umumnya, pemerhatian haiwan diurnal pada waktu siang adalah lebih mudah berbanding dengan membuat pemerhatian ke atas haiwan nokturnal. Sebelum membuat pemerhatian di lapangan, maklumat asas tentang sesuatu haiwan perlu diperoleh yang melibatkan beberapa persoalan seperti yang berikut:

Pemerhatian haiwan nokturnal pastinya lebih sukar kerana pengkaji perlu berjalan dalam kegelapan malam dengan bantuan lampu suluh dan lebih berhati-hati kerana haiwan berbisa seperti ular, lipan dan kala jengking biasanya keluar pada waktu malam. Pemerhati hidupan liar juga perlu berjalan dengan senyap menggunakan deria pendengaran, penglihatan dan bau untuk mengesan kehadiran haiwan nokturnal di sekitarnya.

Daripada pemerhatian pengalaman penulis, haiwan nokturnal lebih mudah ditemui sewaktu bulan gelap. Mata haiwan nokturnal juga akan bertindak balas dengan cahaya lampu suluh yang membolehkan pengkaji mengenal pasti spesies haiwan tersebut.

Dengan kecanggihan teknologi kini, kaedah pemerhatian haiwan di lapangan telah mengalami inovasi. Teknologi perangkap kamera yang digunakan dalam perekodan hidupan liar di lapangan adalah sangat meluas pada masa ini. Pengkaji hidupan liar akan meletakkan perangkap kamera di lokasi yang strategik seperti di laluan haiwan, kubang dan jenut garam.

Perekodan hidupan liar menggunakan perangkap kamera yang berfungsi secara automatik. Oleh itu, haiwan nokturnal yang biasanya susah untuk dilihat secara langsung akan direkodkan apabila haiwan tersebut melalui kawasan yang diletakkan perangkap kamera. Hal ini menjadikan pemerhatian ke atas haiwan diurnal dan nokturnal menjadi lebih mudah dan menarik dengan penggunaan teknologi perangkap kamera di lapangan.

Sejak diperkenalkan sekitar tahun 1990, penggunaan perangkap kamera telah meningkat dalam pemerhatian hidupan liar. Dengan kemajuan teknologi peralatan perangkap kamera, kaedah pemerhatian di lapangan ini menjadi lebih popular dalam kalangan penyelidik moden. Penyelidik biasanya akan mengutip data daripada perangkap kamera sekitar tiga bulan hingga enam bulan sebelum membuat analisis dapatan data daripada perangkap kamera.


50 Tahun Penubuhan Agensi Nuklear Malaysia Diraikan Hari Ini

Untuk mendapatkan maklumat terkini, ikuti kami melalui Telegram

Bangi – “Sebagai kementerian yang menerajui sains, teknologi dan inovasi negara, Kementerian Sains, Teknologi dan Inovasi (MOSTI) telah melaksanakan pelbagai inisiatif untuk memperkasa penyelidikan dan pembangunan. Sejak tahun lalu, MOSTI telah memperuntukkan sebanyak RM17.16 juta untuk pembiayaan program penyelidikan strategik.”

Demikian ucapan perasmian Sambutan Jubli Emas Agensi Nuklear Malaysia (Nuklear Malaysia) yang disampaikan oleh Menteri Sains, Teknologi dan Inovasi, YB Dato’ Sri Dr. Adham Baba, hari ini.

Menurut beliau, penggubalan Dasar Teknologi Nuklear Negara (DTNN) kini berada dalam fasa terakhir untuk mendapatkan kelulusan Jemaah Menteri. Penggubalan dasar ini bertujuan untuk memperkasa ekosistem teknologi nuklear negara dan menunjukkan komitmen berterusan antara MOSTI dengan Nuklear Malaysia dalam usaha memacu negara menjadi sebuah negara yang berteknologi tinggi pada masa hadapan.

Tambah beliau lagi, DTNN akan menjadi pemangkin kepada perkembangan kemajuan dan pembangunan teknologi nuklear di Malaysia. Dengan adanya dasar ini, segala usaha yang dilaksanakan akan memberikan impak dan nilai yang berharga dalam pembangunan teknologi nuklear di negara ini.

Sepanjang 50 tahun penubuhan Nuklear Malaysia, pelbagai kejayaan telah dilakarkan bukan sahaja di dalam negara, malah pada peringkat antarabangsa.

Saya yakin bahawa semua kejayaan yang dicapai ini merupakan cerminan bakat, kepakaran dan keupayaan Nuklear Malaysia dalam menterjemahkan operasi dan penyampaian perkhidmatan bukan sahaja untuk komuniti sains dan penyelidik, malah kepada kerajaan, industri dan masyarakat.

Tidak ketinggalan, dalam ucapan perasmiannya, beliau menyeru agar Nuklear Malaysia lebih proaktif mengadakan program kesedaran bagi menghakis persepsi bahawa teknologi nuklear adalah bahaya. Masyarakat perlu diberikan penjelasan tentang hal ini dengan menggunakan bahasa yang mudah difahami. Masyarakat juga perlu mengetahui tentang kelebihan teknologi nuklear yang digunakan secara selamat serta memberikan manfaat kepada mereka.

Sementara itu, Ketua Pengarah Nuklear Malaysia, YBrs. Dr. Abdul Rahim Harun berkata, “Kita harus berbangga kerana telah berjaya membangunkan dan mengoperasikan kemudahan teknologi nuklear selama lebih 40 tahun tanpa menimbulkan sebarang kemudaratan sama ada kepada manusia atau alam sekitar di Malaysia. Di sinilah peranan penting semua pihak dalam memantapkan penyelidikan dan pembangunan teknologi nuklear yang bergerak seiring dengan keperluan ekonomi serta mentransformasikan negara daripada status pengguna teknologi kepada pembangunan teknologi.”

Dalam menyokong aspirasi Keluarga Malaysia, beliau menyatakan bahawa Sambutan Jubli Emas Nuklear Malaysia ini adalah selaras dengan agenda MOSTI, iaitu “Merakyatkan Sains dan Menginsankan Teknologi”. Sambutan 50 tahun ini akan berlangsung hingga Disember 2022 yang membolehkan pengunjung melawat dan melihat teknologi yang telah dan sedang dibangunkan sejak 40 tahun lalu seperti penggunaan teknologi nuklear dalam bidang perubatan, bioteknologi, alam sekitar, industri dan pembuatan.

Beliau merakamkan ucapan terima kasih kepada MOSTI kerana menyokong aktiviti yang dijalankan oleh Nuklear Malaysia dari dahulu hingga sekarang. Beliau mengharapkan lebih banyak penyelidikan dan pembangunan yang akan dijalankan dan dapat dipasarkan sehingga dapat dirasai oleh masyarakat akan kesan dan manfaat teknologi nuklear tersebut dalam memakmurkan rakyat di negara ini.

Mengulas lebih lanjut tentang hal ini, perancangan rapi yang diterjemahkan dalam Wawasan Nuklear Malaysia 2020-2030 sedang giat dilaksanakan. Pelan pelaksanaan Wawasan Nuklear Malaysia 2020-2030 yang sistematik ini akan menjadi asas kepada Nuklear Malaysia untuk terus menyumbang kepada pembangunan negara melalui teknologi nuklear demi keamanan sejagat.

Sokongan daripada semua pihak adalah diperlukan untuk terus memainkan peranan dalam menjalankan penyelidikan dan pembangunan teknologi nuklear untuk kepentingan keamanan negara dan kestabilan ekonomi dalam mendepani teknologi baharu yang sedang giat dijalankan kini.

Dalam majlis yang sama, turut berlangsung penyerahan bingkai gambar istimewa Dewan Kosmik Edisi Khas terbitan Dewan Bahasa dan Pustaka (DBP) oleh Timbalan Ketua Pengarah (Dasar) DBP, Tuan Haji Md. Johari Hasan kepada YB Dato’ Sri Dr. Adham Baba.

Penyerahan bingkai gambar istimewa ini adalah sebagai tanda penghargaan DBP kepada Nuklear Malaysia atas kerjasama yang diberikan dalam penerbitan penulisan berimpak tinggi yang ditulis oleh para pegawai penyelidik Nuklear Malaysia.

Turut hadir dalam majlis tersebut ialah Timbalan Ketua Setiausaha (Perancangan dan Pembudayaan Sains) MOSTI, YBrs. Dr. Nagulendran A/L Kangayatkarasu, Pengarah Penerbitan DBP, Tuan Haji Razali Che Mat dan Ketua Bahagian Majalah DBP, YBrs. Dr. Rosmani Omar.


i-Rakan Sebaya: Penerapan Elemen Interaktif dalam Pembelajaran

Pembelajaran i–rakan sebaya merupakan kaedah pembelajaran secara interaktif dalam kalangan rakan sebaya. Huruf “i” dalam istilah ini merujuk interaktif yang didefinisikan sebagai suatu tindakan atau hubungan erat antara satu sama lain. Interaktif melibatkan peserta memberikan dan menerima sesuatu secara aktif. Aktiviti interaktif dalam pembelajaran juga dapat dijelaskan menerusi kemampuan seseorang itu untuk berinteraksi dan mempelajari sesuatu menerusi pertuturan, dialog atau tindakan.

Interaktif juga melibatkan penggunaan alat teknologi yang mendorong pelajar untuk berinteraksi sesama rakan di dalam kelas. Selain itu, interaktif juga melibatkan tindakan atau tingkah laku pelajar memberikan sumbangan atau sokongan secara peribadi untuk bersama-sama pelajar lain di dalam kelas.

Penggunaan bimbingan rakan sebaya dalam konteks pendidikan merupakan bukan perkara baharu, malah pendekatan tersebut telah lama wujud dan sentiasa digunakan dengan pendekatan lain seperti pembelajaran secara kolaboratif. Menurut kajian oleh Colvin (2007), bimbingan rakan sebaya merupakan kaedah pembelajaran yang melibatkan seseorang individu daripada kumpulan yang mempunyai tahap sosial yang hampir sama, yakni individu yang lebih mahir dan pintar akan membimbing individu yang lemah.

Individu yang lebih pintar dan mahir dikenali sebagai tutor. Pada kebiasaannya, tutor akan membimbing individu yang kurang pintar dan mahir yang dikenali sebagai tutee, sama ada dalam kumpulan kecil atau secara individu dalam menyelesaikan masalah berkaitan pembelajaran.

Langkah Pelaksanaan Kaedah I–Rakan Sebaya dalam Pengajaran dan Pembelajaran

Penerapan Elemen Teknologi dalam Pendidikan

Aplikasi teknologi menjadikan kemajuan kehidupan sosial dan gaya hidup seharian lebih mudah. Penggunaan teknologi turut membuktikan kesan yang positif terhadap gaya hidup dan memberikan impak yang positif dalam bidang pendidikan.

Kajian menunjukkan bahawa sektor pendidikan juga dipengaruhi oleh proses pengajaran dan pembelajaran yang disokong oleh aplikasi teknologi. Walaupun pendidik di seluruh dunia masih lagi menggunakan kaedah konvensional dalam pengajaran, namun bahan bantu mengajar seperti aplikasi teknologi sering digunakan secara efektif di dalam kelas.

Penerapan elemen interaktif multimedia dalam pengajaran dan pembelajaran telah mewujudkan persekitaran pembelajaran secara kendiri. Elemen seperti video, audio, grafik dan teks mendedahkan pelajar kepada persekitaran pembelajaran yang menarik. Di samping itu, aplikasi laman web pembelajaran sebagai platform pembelajaran juga menggalakkan pembelajaran secara kendiri dalam kalangan pelajar.

Perkara ini menunjukkan bahawa para pendidik perlu mewujudkan persekitaran pembelajaran yang kondusif dan berinovasi mengikut keperluan pelajar.  Persekitaran pembelajaran yang kondusif dan menarik akan menggalakkan interaksi dan kerjasama dalam kalangan pelajar di dalam kelas.

Aplikasi teknologi termasuklah multimedia interaktif juga menggalakkan pelajar untuk lebih aktif dan seronok sepanjang pembelajaran berlangsung. Pelibatan pelajar secara aktif dalam pembelajaran berbantukan teknologi dapat menarik minat pelajar. Penggunaan teknologi dalam pengajaran dan pembelajaran bukan sahaja memudahkan tugasan guru, malah pelajar juga dapat berinteraksi dan berkomunikasi melalui pembelajaran yang dibantu oleh multimedia interaktif.

Oleh itu, para pendidik perlu mengoptimumkan aplikasi teknologi dalam pengajaran dan pembelajaran agar seiring dengan keperluan semasa. Hal ini juga adalah penting untuk mendidik pelajar supaya tidak mudah merasa jemu dan bosan dengan kaedah pengajaran dan pembelajaran secara konvensional. Di samping itu, para pendidik juga perlu memiliki kemahiran teknologi dalam mempelbagaikan kaedah pengajaran yang berkesan mengikut keperluan pelajar pada masa ini.


Pusat Bateri Kenderaan Elektrik Hidrogen Dilancarkan

Untuk mendapatkan maklumat terkini, ikuti kami melalui Telegram

Kuala Lumpur – Pusat Bateri Kenderaan Elektrik Hidrogen (HEBATT), iaitu sebuah pusat inovasi bateri tempatan yang menghasilkan sel kantung nanoteknologi untuk aplikasi kenderaan elektrik (EV), telah dirasmikan oleh Menteri Sains, Teknologi dan Inovasi, YB Dato’ Sri Dr. Adham Baba di MRANTI Park, semalam.

YB Dato’ Sri Dr Adham Baba berkata, “Pembangunan HEBATT secara tidak langsung akan mengekalkan negara pada trajektori ekonomi rendah karbon dan kecekapan sumber sambil mengukuhkan kedudukan Malaysia sebagai pemain global dalam pasaran bateri yang bernilai berbilion dolar.“

Beliau yakin bahawa HEBATT akan menerajui pembangunan bateri yang dipertingkatkan dengan teknologi nano Malaysia dan seterusnya menuju pencapaian baharu dengan impak sosioekonomi yang ketara, terutamanya untuk menjadikan Malaysia sebagai sebuah negara yang berteknologi tinggi menjelang tahun 2030. Pada masa yang sama, matlamat untuk meletakkan Malaysia sebagai antara negara teratas di dunia bagi pembangunan ekonomi yang dipacu oleh teknologi inovatif bagi kesejahteraan rakyat dapat dicapai.

Sementara itu, Ketua Pegawai Eksekutif NanoMalaysia, YBrs. Dr. Rezal Khairi Ahmad pula menyatakan bahawa pembangunan HEBATT adalah penting kepada agenda ekonomi hijau negara kerana akan menjadi pusat ekosistem tempatan bagi pengeluaran penyimpanan bateri dan hidrogen.

Apabila ekosistem ini berkembang sekali gus dapat memacu negara ke arah kedaulatan teknologi dalam sistem penyimpanan tenaga, terutamanya bagi sektor tenaga bersih, dengan nilai baharu dan rantaian bekalan diwujudkan untuk pekerjaan bernilai tinggi baharu dan peluang keusahawanan yang merangkumi bahan mentah, bahan perantara dan produk pengguna akhir.

HEBATT merupakan pencapaian penting bagi Program Inisiatif Teknologi Penyimpanan Tenaga NanoMalaysia yang diterajui oleh agensi di bawah Kementerian Sains, Teknologi dan Inovasi, iaitu NanoMalaysia Berhad. HEBATT akan mengeluarkan bateri yang dipertingkatkan dengan teknologi nano, mempunyai ketumpatan tenaga yang tinggi dan prestasi pengecasan pantas sambil mengurangkan risiko bahaya kepada alam sekitar.

Selain itu, pembangunan HEBATT adalah kerjasama antara penerima pelaburan Kumpulan NanoMalaysia, Hypertech Industries Sdn. Bhd. dan International Battery Center Sdn. Bhd., iaitu pusat perundingan sehenti bagi kerjasama inovatif tempatan dan antarabangsa antara industri, universiti dan agensi kerajaan.

Pusat ini menjadi tumpuan dalam pembinaan dan perkembangan kepakaran tempatan dalam pembikinan bateri dan aplikasinya untuk sektor perindustrian yang berkaitan selain menumpukan pada pembangunan bateri kimia baharu dan penghasilan bateri canggih dalam pelbagai faktor, bentuk dan penyimpanan berasaskan hidrogen.

Penyimpanan berasaskan hidrogen dipilih berbanding dengan silinder biasa kerana bersifat lebih ringan dan mampu menyimpan kuasa yang lebih tinggi serta tenaga yang lebih tumpat. Teknologi sel kantung juga tahan getaran dan boleh diubah suai dari segi saiz kantung dan elektrod.


Berbahasa dan Bersusila Budaya Kita

Negara Malaysia terbina dengan Rukun Negara, yang terkandung di dalamnya lima perkara. Satu daripadanya ialah mewajibkan rakyat di negara ini melaksanakan dan menjulang tinggi segala perihal yang berkaitan dengan kesopanan dan kesusilaan. Hal ini membawa maksud, seluruh rakyat di Malaysia bersetuju dengan ikrar untuk memperakui iltizam sekali gus menjunjung kesopanan dan kesusilaan.

Oleh yang demikian, secara tidak langsung perkara ini membuktikan bahawa budaya negara ini tidak menyediakan ruang dan menentang segala perkara yang berkaitan dengan kebiadaban. Baik dalam bentuk perbuatan (tindakan atau tingkah laku) mahupun pertuturan (percakapan atau penulisan).

Rakyat Malaysia juga terkenal dengan budi bahasanya seantero dunia. Hal ini demikian sehingga lahirnya satu cogan kata yang mendorong sikap saling hormat-menghormati di bawah untaian kata yang berbunyi “Budi bahasa budaya kita dan Yang tua kita hormati dan yang muda kita sayangi”.

Yang lebih menarik lagi, hasil karya prosa dan puisi tradisional kesusasteraan Melayu, telah menjadi cerminan pengamalan budaya kita bahawa sesungguhnya sejak berkurun lama dahulu bangsa kita begitu menekuni perihal berbahasa dan bersusila, yang terlihat jelas, bagai hidup dikandung adat, mati dikandung tanah.

Namun begitu, sejak beberapa tahun belakangan ini, wujud pelbagai isu yang melibatkan pelanggaran adab dalam berbahasa sehingga mencemarkan kewibawaan bersusila yang diperakui bersama dalam Rukun Negara. Penulisan ini mengupas perihal adab berbahasa ketika menegur yang selari dengan prinsip kesopanan dan kesusilaan yang telah diikrarkan bersama dalam perkara kelima dalam Rukun Negara.

Pertama, apakah tujuan teguran ini dilakukan? Umum mengetahui bahawa tindakan memberikan teguran ini ialah satu tindakan murni untuk membentuk kesedaran dan merangsang akal fikiran seseorang ataupun sekumpulan manusia bagi melakukan sesuatu perkara dengan lebih baik daripada sebelumnya, atau perihal yang mendorong sesuatu kebaikan.

Namun begitu, ketika bentuk teguran ini sudah hilang kewarasan berbahasanya, secara tidak langsung telah mendorong pencemaran kesopanan dan kesusilaan. Hatta membawa kepada sesuatu hasil yang negatif sehingga tidak ada satu pun daripada teguran itu yang boleh diterima dan dicernakan secara positif oleh akal fikiran sekalian manusia. Oleh yang demikian, sebagai rakyat Malaysia yang memperakui kesopanan dan kesusilaan dalam setiap aspek termasuklah berbahasa perlulah memahami garis pemisah di antara menegur dengan mencela.

Jika dilihat dari konteks agama Islam misalnya, Allah SWT jelas memberikan peringatan kepada sekalian manusia di dunia ini, yakni ketika proses mengajak manusia berbuat kebaikan perlulah disampaikan secara berhikmah dan bijaksana dan bukan sesuatu teguran dengan kekerasan yang bersaluti penghinaan.

Seperti yang tercatat dalam firman Allah SWT, dalam surah al-Nahl, ayat 125, “Serulah ke jalan Tuhanmu (wahai Muhammad) dengan hikmah dan kebijaksanaan dan nasihat pengajaran yang baik dan berbahasalah dengan mereka (yang engkau serukan itu) dengan cara lebih baik; sesungguhnya Tuhanmu, Dialah jua lebih mengetahui akan orang sesat daripada jalan-Nya dan Dialah jua yang lebih mengetahui akan orang mendapat hidayah petunjuk”.

Jelaslah bahawa ada batas-batas yang perlu dipatuhi sehingga tidak membawa tanggapan atau seruan yang berbentuk tidak bermoral. Kepatuhan ini secara tidak langsung membentuk jaminan kemaslahatan semua pihak dalam setiap bentuk teguran yang dilontarkan.

Sebagai contoh, kebebasan bersuara (teguran atau kritikan) yang diberikan kepada rakyat yang bernaung dalam sistem demokrasi di negara ini. Bukanlah satu kebebasan untuk memilih menjadi seorang atau sekumpulan manusia yang biadab. Hal ini dapat dilihat menerusi beberapa isu yang tercetus akibat memperkotak-katikkan kewibawaan barisan kepimpinan kerajaan atas dasar kebebasan berbahasa yang diberikan yang akhirnya terbit teguran yang tidak beretika dan melangkaui batas berbahasa dan bersusila.

Rentetan daripada perkara tersebut akhirnya disebabkan oleh keinginan bersuara yang tidak terpandu oleh adab berbahasa yang menyebabkan hak bersuara telah disalahertikan dan disalahgunakan oleh sesetengah pihak di negara ini. Hal itu sehingga membawa kepada satu bentuk teguran atau kritikan yang menghina dan menjatuhkan air muka seseorang pemimpin. Perkara ini secara tidak langsung, memberikan gambaran bahawa tahap berbahasa dan bersusila sesetengah pihak di negara ini berada dalam keadaan yang kritikal. Inilah satu daripada permasalahan yang cukup menggusarkan dekad ini.

Kegawatan berbahasa dan bersusila ini perlu diberikan perhatian dan sebaik-baiknya dapat dinoktahkan agar tidak melarat hingga kepada generasi yang akan datang. Hal ini demikian kerana ketika adab berbahasa kepada pemimpin sudah tidak dipraktikkan lagi, secara tidak langsung sudah mengingkari prinsip kelima dalam Rukun Negara.

Begitu juga dengan isu yang tular sebelum ini sehingga menjadi perbualan hangat di setiap lorong media sosial yang berkaitan dengan perihal teguran manusia sesama manusia. Ketika sesuatu teguran yang pada awalnya mempunyai nilai kebaikan tetapi tidak dipandu dengan adab berbahasa, akhirnya membentuk satu tanggapan yang negatif. Oleh itu, di manakah perginya budaya kita yang selama ini menekankan adab berbahasa dan bersusila?  Di manakah hilangnya pengamalan slogan “Budi bahasa budaya kita”? Tepuk dada, tanya selera.

Keinginan untuk melontarkan teguran tidak pernah menghalalkan matlamat untuk menggunakan kekerasan apatah lagi melanggar adab dalam berbahasa. Kesopanan dan kesusilaan ini ialah janji rakyat kepada negara dan telah menjadi cerminan pengamalan budaya kita sejak zaman-berzaman. Janganlah nanti hanya disebabkan setitik nila, rosak susu sebelanga.

Yang kedua, kenapakah adab begitu penting dalam setiap perbuatan terutamanya ketika proses memberikan teguran? Jawapannya mudah. Hal ini demikian kerana adab yang dipraktikkan dalam berbahasa secara bersusila (berhikmah dan bijaksana) akan memberikan mesej yang lebih berkesan kepada seseorang ataupun sekumpulan manusia yang ditegur.

Oleh sebab itu, dalam konteks agama Islam terutamanya, umatnya dituntut untuk menjunjung segala bentuk teguran yang hendak disampaikan dan pada masa yang sama haruslah mementingkan kesopanan dan kesantunan. Firman Allah SWT dalam surah al-Isra,’ ayat 23, “Maka janganlah engkau berkata kepada mereka (sebarang perkataan kasar) sekalipun perkataan “ah” dan janganlah engkau menengking atau menyergah mereka, tetapi katakanlah kepada mereka perkataan yang mulia (yang bersopan santun)”.

Bahkan jika dilihat dari konteks psikologi, iaitu bagi seseorang yang lahir dan membesar dengan didikan kasih sayang yang secukupnya, sudah tentu corak pemikirannya membentuk tingkah lakunya berlandaskan didikan yang dipenuhi dengan kasih sayang. Hal ini membawa maksud, ketika manusia ditegur dengan teguran yang berbentuk kekerasan, pada akhirnya nilai dalam teguran tersebut sudah tidak dilihat sebagai sesuatu nasihat ataupun kebaikan melainkan sebagai satu bentuk kekerasan dan penghinaan.

Asasnya cuma satu − terjadi akibat kurangnya penekanan dalam etika berbahasa dan bersusila ketika melontarkan teguran. Oleh sebab itu, banyak orang tahu memberikan teguran tetapi tidak semua tahu cara untuk memberikan teguran secara berhikmah dan bijaksana. Kesannya, wujud pelbagai salah faham dan juga perselisihan antara pihak yang menegur dengan pihak yang ditegur.

Adab ini terletak pada hierarki yang paling tinggi selepas ilmu dalam panduan hidup manusia bermoral. Seperti yang pernah disebut oleh Syeikh Abdul Qadir Al-Jailani, “Aku lebih menghargai orang beradab daripada berilmu. Kalau hanya berilmu, iblis pun lebih tinggi ilmunya daripada manusia”.

Begitu juga dengan untaian kata yang dibentuk dalam Gurindam Dua Belas (fasal 3), karya Raja Ali Haji, iaitu “Apabila terpelihara lidah, nescaya dapat daripadanya faedah”. Kedua-dua kenyataan yang dilampirkan ini sudah cukup memberikan satu pembuktian bahawa adab melangkaui segala-galanya. Oleh sebab itu, hanya dengan mempraktikkan adab dalam setiap perbuatan ataupun pertuturan, barulah setiap tindakan itu terjunjung dengan hikmah dan kebijaksanaan dalam menyampaikan teguran. Hal ini selari dengan budaya yang sudah lama menjadi pengamalan bangsa kita dan ikrar yang dipatuhi dalam perkara kelima Rukun Negara.

Kesimpulannya, setiap rakyat di negara ini perlu menekankan adab berbahasa dalam setiap tindakan terutamanya ketika proses melontarkan teguran. Hal ini demikian agar setiap lontaran teguran itu terpandu dan dapat disampaikan secara berkesan kepada golongan sasaran. Terlajak perahu boleh diundur, terlajak kata buruk padahnya.

Teguran dan kritikan bukanlah sesuatu bentuk kesalahan jika masih berkiblatkan kesopanan dan kesusilaan. Bahkan, teguran yang lebih baik ialah teguran yang disampaikan secara bersembunyi antara pihak yang menegur dengan pihak yang ditegur.

Janganlah hanya disebabkan mengejar populariti dan status sosial dalam kehidupan di media sosial, seseorang itu mengambil jalan singkat dan secara tidak langsung meruntuhkan imej masyarakat dan budaya di negara ini yang begitu menekuni adab berbahasa dan bersusila.

Oleh itu, sebagai rakyat Malaysia yang memperakui ikrar Rukun Negara haruslah berfikir dengan bijak terlebih dahulu sebelum mengemukakan sebarang bentuk teguran. Cakap siang pandang-pandang, cakap malam dengar-dengar.


UTHM dan DBP Meneroka Usaha Pendigitalan Bahan Terbitan DBP

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) menerima kunjungan hormat daripada Jabatan Multimedia, Fakulti Sains Komputer dan Teknologi Maklumat (FSKTM), Universiti Tun Hussein Onn Malaysia (UTHM) yang diwakili oleh Timbalan Dekan Penyelidikan, Pembangunan dan Penerbitan FSKTM, Profesor Madya Ts. Dr. Hairulnizam Mahdin, semalam.

Pertemuan ini disambut baik oleh Pengarah Jabatan Pengembangan Bahasa dan Sastera, Dr. Haji Abang Patdeli Abang Muhi bersama-sama Pengarah Jabatan Penerbitan, Tuan Haji Razali Che Mat ini bertujuan membincangkan program kerjasama pendigitalan bahan terbitan DBP yang akan diadakan dalam bentuk  peraduan dalam kalangan pelajar tahun dua program Sarjana Muda Sains Komputer (Pengkomputeran Multimedia), UTHM.

Menurut Dr. Haji Abang Patdeli Abang Muhi, beliau tertarik dengan kerjasama pendigitalan hasrat yang dikemukakan oleh UTHM ini yang melibatkan pelbagai penerbitan derivatif digital daripada bahan terbitan DBP dalam bentuk aplikasi mudah alih, permainan video dan realiti terimbuh.

Dalam pertemuan ini, pihak UTHM telah mengadakan pembentangan fungsi dan projek yang telah diusahakan oleh FSKTM. Program yang dirintis oleh Bahagian Promosi dan Pengiktirafan ini dijadualkan bermula pada 16 Oktober 2022 sehingga 25 Februari 2023, iaitu selama 14 minggu sesi pembelajaran.

Menurut Tuan Haji Razali Che Mat, DBP mengalu-alukan kerjasama dengan pelbagai pihak bagi menghasilkan bahan penerbitan digital  atau produk penerbitan bersumberkan bahan terbitan DBP. Selain itu, DBP melalui Bahagian Multimedia turut menghasilkan penerbitan digital seperti e-buku dalam format PDF atau E-PUB dan buku audio.

Menerusi perbincangan ini juga, kedua-dua pihak bersetuju untuk memeterai memorandum persefahaman bagi menjalinkan kerjasama yang lebih menyeluruh pada masa akan datang yang membabitkan pelbagai penghasilan bahan digital yang berunsurkan bahasa dan sastera melalui penggunaan teknologi semasa.

Turut hadir dalam kunjungan hormat tersebut ialah Ketua Editor Buku Kanak-Kanak dan Remaja DBP, Puan Mariati Josepha Mustafa dan Ketua Editor Bahagian Multimedia DBP, Puan Naimah Yusof serta beberapa pegawai kanan DBP. Turut hadir mewakili UTHM ialah Dr. Noorhaniza Wahid, Dr. Rahayu A Hamid, Dr. Che Samihah Che Dalim dan Puan Suriawati Suparjoh.


KASA Komited Meneruskan Usaha Melindungi Lapisan Ozon

Sepang – Kerajaan melalui Kementerian Alam Sekitar dan Air (KASA) serta agensi  Jabatan Alam Sekitar dan Air (JAS) terus komited dalam melaksanakan pelbagai inisiatif bagi melindungi lapisan ozon di Malaysia.

Menurut Menteri Alam Sekitar dan Air, YB Dato’ Sri Tuan Ibrahim Tuan Man, Malaysia telah meratifikasikan Konvensyen Vienna bagi Perlindungan Lapisan Ozon dan Protokol Montreal mengenai Bahan Pemusnah Lapisan Ozon pada 29 Ogos 1989. Lapisan ozon dijangkakan pulih sepenuhnya pada tahun 2060 selaras dengan pelbagai usaha yang dilaksanakan oleh negara ini bersama-sama semua negara parti dalam mengurangkan penggunaan bahan pemusnah ozon.

Malaysia juga telah meratifikasi Pindaan Kigali kepada Protokol Montreal pada 21 Oktober 2020 yang bertujuan untuk mengurangkan penggunaan hidrofluorokarbon (HFC), iaitu gas rumah kaca yang mempunyai potensi pemanasan global yang tinggi.

Tambah beliau, Pindaan Kigali ini dijangkakan dapat mengurangkan pelepasan 105 juta tan karbon dioksida setara, manakala suhu global pula dapat dikurangkan pada tahun 2100.

JAS dengan kerjasama strategik Kementerian Pendidikan Malaysia telah berjaya mentauliah 11 Kolej Vokasional sebagai Pusat Latihan Bertauliah bagi melaksanakan Program Pensijilan Juruteknik Servis penyaman udara yang seterusnya akan melahirkan juruteknik yang mempunyai kemahiran serta pengetahuan dalaman pengurusan refrigeran yang menyumbang kepada perlindungan lapisan ozon.

YB Dato’ Sri Tuan Ibrahim Tuan Man turut merakamkan setinggi-tinggi penghargaan kepada semua agensi dan pihak berkepentingan yang terlibat dalam menjayakan pelaksanaan Protokol Montreal di Malaysia dan menghargai kerjasama erat daripada rakan strategik Sambutan Hari Ozon Sedunia 2022 yang terdiri daripada Daikin Malaysia, Panasonic Air Conditioning Malaysia, Proton, Dagang Net Technologies Sdn. Bhd., Hyundai-Sime Darby Motors Sdn. Bhd., Tri EcoEdge Sdn. Bhd., dan Gamuda Land.

Sambutan Hari Ozon Sedunia 2022 Peringkat Kebangsaan bertemakan Protokol [email protected] – Kerjasama Global Melindungi Kehidupan di Bumi” telah diadakan di Gamuda Cove, Dengkil, Selangor pada 24 September lalu yang boleh ditonton secara dalam talian melalui laman Facebook rasmi JAS. Tema sambutan pada tahun ini adalah sebagai isyarat bahawa Protokol Montreal telah memberikan sumbangan penting dalam melindungi lapisan ozon dan menangani perubahan iklim dunia.

Pelbagai aktiviti menarik telah diadakan bersempena dengan sambutan tersebut. Antaranya ialah Walk for Ozone, pertandingan mewarna dan permainan Snakes and Ladder untuk kanak-kanan serta treasure hunt. Di samping itu, pelbagai program promosi dan kesedaran yang turut melibatkan JAS negeri akan berlangsung sepanjang September dan Oktober ini sebagai persediaan sambutan Hari Alam Sekitar Negara yang akan diadakan pada 22 Oktober 2022 nanti.


Mengapakah Mod Pesawat Perlu Diaktifkan Semasa Penerbangan?

Setiap kali menaiki kapal terbang, kita semua akan mendengar pengumuman rutin oleh juruterbang yang menasihatkan penumpang kapal terbang untuk menetapkan peranti elektronik kepada mod pesawat. Kita juga sering dimomokkan dengan kenyataan bahawa tindakan tersebut adalah penting supaya tidak menyebabkan kecemasan kepada kapal terbang. Namun begitu, pernahkah kita terfikir mengapakah peranti elektronik seperti telefon pintar perlu ditetapkan kepada mod pesawat ketika dalam tempoh penerbangan?

Navigasi dan komunikasi penerbangan bergantung pada perkhidmatan radio yang telah diselaraskan untuk meminimumkan gangguan sejak tahun 1920-an. Namun begitu, teknologi digital yang digunakan pada masa ini adalah jauh lebih maju daripada teknologi analog yang wujud sejak 60 tahun yang lalu. Kajian menunjukkan bahawa peranti elektronik peribadi mengeluarkan isyarat dalam jalur frekuensi yang sama seperti sistem komunikasi dan navigasi pesawat lalu mewujudkan gangguan yang dikenali sebagai gangguan elektromagnet.

Pada tahun 1992, dalam kajian bebas yang dijalankan oleh Federal Aviation Administration dan Boeing berkaitan dengan penggunaan peranti elektronik dan gangguan pesawat tidak menemukan sebarang masalah dengan komputer atau peranti elektronik peribadi lain semasa fasa penerbangan yang tidak kritikal, yakni semasa kapal terbang berlepas dan mendarat.

The Federal Communications Commission juga telah mencipta jalur lebar frekuensi terpelihara yang berbeza untuk kegunaan telefon mudah alih, navigasi dan komunikasi pesawat supaya tidak mengganggu antara satu sama lain. Kebanyakan kerajaan di seluruh dunia juga telah membangunkan strategi dan dasar yang sama untuk mencegah masalah gangguan dengan penerbangan. Sejak tahun 2014, Kesatuan Eropah telah membenarkan penggunaan peranti elektronik telah dibenarkan untuk terus hidup di dalam pesawat.

Namun begitu, mengapakah industri penerbangan terus mengharamkan penggunaan telefon bimbit di dalam kapal terbang? Sebenarnya, satu daripada masalah tersebut ialah gangguan rangkaian di atas tanah bumi. Rangkaian wayarles disambungkan oleh satu siri menara di atas tanah. Pada tahun 2021, lebih daripada 2.2 bilion individu telah direkodkan menggunakan kapal terbang. Jumlah yang besar ini adalah berpotensi untuk menyebabkan rangkaian wayarles sedia ada menjadi sarat atau terlebih muatan sekiranya semua penumpang di dalam kapal terbang menggunakan telefon pada waktu yang sama.

Tidak dinafikan bahawa apabila membincangkan hal berkaitan dengan teknologi dan rangkaian mudah alih, perubahan terbesar yang berlaku dalam beberapa tahun kebelakangan ini ialah peralihan rangakaian kepada standard yang baharu, iaitu rangkaian wayarles 5G. Walaupun kemudahan ini diinginkan oleh masyarakat dunia untuk data berkelajuan tinggi, keadaan tersebut telah menimbulkan kebimbangan bagi kebanyakan pihak dalam industri penerbangan.

Industri penerbangan melaporkan bahawa spektrum lebar jalur rangkaian wayarles 5G adalah sangat hampir dengan spektrum jalur lebar penerbangan yang menyebabkan potensi gangguan pada sistem navigasi dan keselamatan kapal terbang. Pengendali lapangan terbang di Australia dan Amerika Syarikat juga telah menyuarakan kebimbangan keselamatan penerbangan yang dikaitkan dengan menara pencawang 5G. Walau bagaimana, kebanyakan negara dikatakan sedang menjalankan kajian lanjut tentang isu ini.

Namun begitu, kebanyakan syarikat penerbangan kini menyediakan perkhidmatan Wi-Fi dalam penerbangan, sama ada dengan bayaran tertentu ataupun secara percuma. Sistem Wi-Fi dalam kapal terbang yang telah dibangunkan dilaporkan telah diuji dan disahkan mengikut model dan sistem pesawat secara keseluruhan. Dengan kemudahan  Wi-Fi ini, secara teorinya penumpang boleh menggunakan telefon bimbit di dalam kapal terbang pada bila-bila masa.

Sebagai kesimpulannya, penggunaan telefon semasa dalam tempoh penerbangan pada masa ini tidak menjejaskan keupayaan pesawat untuk beroperasi sepenuhnya. Walau bagaimanapun, kemajuan teknologi 5G dijangka mampu “menceroboh” jalur lebar radio sistem navigasi pesawat. Perlu diingatkan bahawa fasa penerbangan yang paling kritikal ialah berlepas dan mendarat. Berlepas adalah pilihan, namun mendarat adalah wajib.


MOSTI Mempelawa IIASA Menjayakan Pelan Tindakan Kesihatan Planet Negara

Untuk mendapatkan maklumat terkini, ikuti kami melalui Telegram

Vienna –  “Institut Antarabangsa untuk Sistem Analisis Gunaan (IIASA) mempunyai kepakaran dalam analisis sistem bagi pelbagai bidang disiplin, terutamanya yang berkaitan dengan sains alam sekitar. Oleh itu, Kementerian Sains, Teknologi dan Inovasi (MOSTI) mempelawa IIASA untuk menjalinkan kerjasama dengan Akademi Sains Malaysia (ASM) dengan menyumbangkan pengetahuan dalam bantuan teknikal untuk memperkukuh Pelan Tindakan Kesihatan Planet Negara (PTKPN) yang lebih bersepadu menjelang akhir tahun 2023.”

Dalam kenyataan media yang dikongsikan oleh MOSTI, Menteri Sains, Teknologi dan Inovasi, YB Dato’ Sri Dr. Adham Baba membuat pelawaan tersebut ketika sesi lawatan di IIASA, Laxenburg, Austria semalam.

Dalam Mesyuarat Sains Negara pada 8 April 2022, YAB Perdana Menteri, Dato’ Sri Ismail Sabri Yaakob telah mengumumkan agar MOSTI melalui ASM untuk menggubal PTKPN. Beberapa pertemuan dengan pemegang taruh berkaitan dalam membincangkan isu berkenaan secara holistik yang dipacu sains, teknologi, inovasi dan ekonomi (STIE) telah dilaksanakan oleh ASM.

Menurut YB Dato’ Sri Dr. Adham Baba, PTKPN akan memfokuskan dua perkara, iaitu  pembangunan sistem pengawasan, pemantauan dan penjejakan impak (STIE Trend Watch) untuk kesihatan planet sebagai pemboleh ubah bagi pelaksanaan PTKPN serta meningkatkan penyelidikan dan pembangunan dalam kawasan zoonosis ke arah pembangunan pangkalan data nasional untuk genomik alam sekitar melalui Institut Genom dan Vaksin Malaysia (MGVI), ASM dan agensi yang berkaitan.

Sejak tahun 2013 hingga kini, sebanyak 26 lawatan penyelidik IIASA ke Malaysia, manakala sebanyak 47 orang individu yang terdiri daripada penyelidik, penasihat dan diplomat Malaysia telah menghadiri sekurang-kurangnya satu acara di IIASA. Bukan itu sahaja, sebanyak enam orang peserta dari Malaysia juga telah dihantar untuk menyertai Program Musim Panas Saintis Muda IIASA.

IIASA merupakan sebuah institut penyelidikan antarabangsa yang menjalankan penyelidikan pelbagai disiplin untuk membantu penggubal dasar mencari penyelesaian jangka masa panjang terhadap cabaran global dan universal yang dihadapi oleh negara.

Turut hadir dalam sesi lawatan ini ialah Ketua Pengarah IIASA, YBrs. Dr. Albert van Jaarsveld, Ketua Setiausaha MOSTI, YBhg. Datuk Ts. Dr. Haji Aminuddin Hashim dan duta Malaysia ke Austria merangkap wakil tetap Malaysia di Pertubuhan Bangsa-Bangsa Bersatu Vienna, Tuan Yang Terutama Ikram Mohammad Ibrahim.


Ekspo Smart Nation 2022: Pameran Terbesar Teknologi Terkini

Kuala Lumpur – Penganjuran Ekspo Smart Nation 2022 yang berlangsung sejak semalam di Pusat Pameran dan Perdagangan Antarabangsa Malaysia merupakan suatu penganjuran pameran teknologi terkini yang melibatkan ratusan pempamer dari pelbagai syarikat sama ada di dalam negara atau di luar negara.

Ekspo yang berlangsung selama tiga hari ini memberikan peluang kepada para pengunjung untuk mengetahui pelbagai teknologi digital yang boleh memacu pertumbuhan ekonomi negara. Kemunculan teknologi digital, termasuklah kecerdasan buatan, robotik, Internet benda dan realiti terimbuh (AR) memberikan impak yang besar kepada hampir setiap sektor, misalnya pendidikan, pengangkutan, pertanian, penjagaan kesihatan, pembuatan, hiburan dan keselamatan awam.

Kini, Malaysia berada pada kedudukan yang baik untuk memanfaatkan revolusi digital ini dan berusaha membuat perubahan baharu dari segi pendigitalan ekonomi negara sekali gus dapat meningkatkan kualiti hidup rakyat. Pada masa yang sama, kemajuan teknologi ini dapat mewujudkan peluang pekerjaan yang berkualiti tinggi dan menjadikan Malaysia lebih cekap, berdaya saing dan mampan.

Pelbagai pameran disediakan seperti pameran 5G, kecerdasan buatan, realiti maya, robotik, Internet benda serta penyelidikan dan teknologi. Para pengunjung berpeluang untuk bertemu dengan pakar teknologi maklumat dan komunikasi, pihak pembangun dan pembekal aplikasi, syarikat pembangunan infrastruktur dan pihak berkaitan yang lain semasa mengunjungi setiap reruai yang terdapat dalam ekspo ini. Peluang seperti ini memberikan manfaat kepada para pengunjung yang ingin menjalinkan kerjasama untuk kepentingan tertentu atau membolehkan pengunjung merasai sendiri pengalaman dalam menggunakan aplikasi yang terdapat dalam pameran teknologi tersebut.

Jika dilihat dari segi pandangan umum, ekspo ini memang sangat bagus dan perlu diadakan secara kerap. Penganjuran ekspo seperti ini akan membuka minda dan menambah pengetahuan masyarakat tentang teknologi yang sentiasa berkembang dengan sangat cepat. Negara luar telah banyak mencapai kejayaan dalam bidang ini berbanding dengan Malaysia. Oleh sebab itu, penganjuran ekspo yang mempamerkan banyak pameran berkenaan dengan teknologi perlu sering diadakan bagi membolehkan Malaysia setanding dengan negara luar.

Demikian ulasan ringkas daripada Eksekutif Pensijilan, Bahagian Pensijilan dan Pemeriksaan Elektrik dan Elektronik, SIRIM International Sdn. Bhd., Encik Rezauddin Hafiz Zainal ketika diminta untuk mengulas sedikit tentang penganjuran ekspo ini.

Selain itu, para pengunjung juga berpeluang untuk mengenali teknologi robotik terkini yang berfungsi dalam membantu tugasan manusia. Antaranya ialah robot Delivery Bot yang berfungsi untuk menghantar makanan, ubat-ubatan atau barangan penting lain kepada pesakit di kawasan berisiko tinggi atau pusat kuarantin dengan selamat. Robot ini memiliki kamera dan sistem bunyi yang boleh didengar serta mudah dikawal. Robot Autonomus Floor Scrubber pula berfungsi untuk membersihkan dan membasmi kuman pelbagai jenis permukaan secara berkesan pada kawasan permukaan yang besar tanpa memerlukan bantuan daripada manusia.

Sementara itu, Simposium Teknologi Smart Nation 2022 turut diadakan sepanjang ekspo ini berlangsung. Simposium ini menyediakan platform untuk pakar teknologi atau pihak yang berkaitan berkongsikan maklumat tentang teknologi yang menjadi trend pada masa ini, peraturan dan perkembangan yang akan memberikan kesan terhadap sektor ekonomi, mengenali dengan lebih mendalam tentang kecerdasan buatan, pendigitalan perkhidmatan penjagaan kesihatan dan sebagainya.

Ekspo Smart Nation 2022 ini berlangsung dari 27 September 2022 hingga 29 September 2022. Untuk maklumat lanjut, sila layari laman Facebook rasmi ekspo ini di sini.


I-CPROM Membentuk Kemahiran Multimedia dan Pengaturcaraan Hadapi Era Digitalisasi

Untuk mendapatkan maklumat terkini, ikuti kami melalui Telegram

Kangar – Era digital adalah satu daripada era kehidupan, yakni segala aktiviti yang menyokong kehidupan dapat dipermudah dengan kewujudan teknologi yang canggih.

Hal ini selaras dengan inisiatif Malaysia Digital yang berhasrat untuk melahirkan lebih banyak bakat dan tenaga kerja digital yang berdaya saing, infrastruktur yang serba lengkap dan terus memastikan keupayaan serta kapasiti negara ini kekal bertaraf dunia.

Universiti Teknologi MARA (UiTM) Cawangan Perlis tidak ketinggalan dalam menyahut seruan dan saranan daripada kerajaan dengan menganjurkan satu pertandingan, iaitu International Competitive Programming and Multimedia Competition (I-CPROM).

I-CPROM yang dianjurkan pada setiap tahun oleh Jabatan Sains Komputer dari Fakulti Sains Komputer dan Matematik, UiTM Cawangan Perlis ini telah menerima sebanyak 85 penyertaan bukan sahaja dari institusi pengajian tinggi di Malaysia, malah turut menerima penyertaan dari institusi pengajian tinggi di luar negara.

Pada tahun ini, I-CPROM telah mendapat kerjasama daripada pelbagai rakan strategik di dalam negara dan di luar negara. Antaranya ialah Asosiasi Perguruan Tinggi Informatika dan Ilmu Komputer (APTIKOM), Universitas Islam Negeri Sunan Ampel (UIN), Politeknik Caltex Riau, Prince of Songkla University (PSU), UTMSPACE, Politeknik Tuanku Syed Sirajuddin (PTSS), Universiti Malaysia Perlis (UNIMAP), Universiti Kuala Lumpur (UniKL), Pusat Pameran dan Perdagangan Antarabangsa Malaysia (MITEC), Pusat Teknologi Pembelajaran dan Multimedia, Universiti Sains Malaysia dan International Advertising, Communication and Technology College (IACT College).

Selain itu, I-CPROM juga bekerjasama dengan UiTM Cawangan Terengganu, UiTM Cawangan Perak, UiTM Cawangan Sarawak, UiTM Cawangan Merbok, Uniutama Sdn. Bhd. dan Sektor Sumber Teknologi Pendidikan Negeri Perlis (SSTP Jabatan Pendidikan Negeri Perlis).

Pertandingan ini juga menerima penajaan daripada pelbagai pihak termasuklah MSB Security Sdn. Bhd,, Kawalan Keselamatan BG Sdn. Bhd., The Clove Mont Resort, AUGY Global Marketing Sdn. Bhd., SSTP, Dr. Kadir dari Gleneagles Hospital Medini Johor dan Dr. Moideen dari Poliklinik Puteri dan Surgeri, Skudai, Johor.

Sebanyak dua kategori telah dipertandingkan, iaitu pertandingan pengaturcaraan dan pertandingan multimedia. Kumpulan SeeSharp dari Politeknik Caltex Riau telah dinobatkan sebagai pemenang anugerah platinum bagi kategori pengaturcaraan. Kumpulan Thundercats dari Universiti Teknologi Malaysia Kuala Lumpur pula diumumkan sebagai pemenang anugerah emas, manakala kumpulan Vivid Spirit dari UiTM Terengganu merangkul anugerah perak dan kumpulan Olympus dari Politeknik Caltex Riau memenangi anugerah gangsa.

Seterusnya, bagi kategori multimedia, kumpulan KOMPEN dari Politeknik Caltex Riau telah dinobatkan sebagai pemenang anugerah platinum. Pemenang pingat emas telah dianugerahkan kepada dua kumpulan dari UiTM Cawangan Perlis, iaitu kumpulan Blossoms dan Elite but Chaos, manakala kumpulan Serendipity yang juga daripada UiTM Cawangan Perlis menerima pingat perak. Kumpulan Tarc Multimedia Division (TMD) dari Universiti Tunku Abdul Rahman pula mendapat pingat gangsa.

Walaupun sudah sedekad berlalu, objektif program I-CPROM ini masih sama, iaitu berfungsi sebagai platform untuk meningkatkan bakat, kreativiti dan pemikiran kritis pelajar dalam bidang pengaturcaraan dan multimedia. Program ini juga bertindak sebagai platform untuk menapis dan memilih pelajar yang berpotensi untuk mewakili universiti bagi pertandingan peringkat kebangsaan dan antarabangsa.

Demikian ucapan daripada Rektor UiTM Cawangan Perlis, YBhg. Profesor Madya Ts. Dr. Shukor Sanim Mohd Fauzi. Beliau turut merakamkan ucapan syabas dan tahniah kepada semua ahli jawatankuasa yang telah bertungkus-lumus dalam memastikan pelaksanaan I-CPROM berjalan dengan lancar.


Dasar Generasi Penamat (GEG) Melahirkan Generasi Masa Hadapan yang Lebih Sihat

Sejak bertahun-tahun lamanya, kerajaan melalui Kementerian Kesihatan Malaysia (KKM) telah menjalankan pelbagai kempen dan menguatkuasakan segala jenis peraturan bagi mengurangkan jumlah bilangan perokok di Malaysia. Namun begitu, usaha tersebut dilihat gagal mencapai sasarannya apabila Tinjauan Kesihatan dan Morbiditi Kebangsaan (NHMS) 2019 menunjukkan bahawa bilangan perokok di negara ini terus meningkat kepada 4.8 juta orang pada tahun 2021 berbanding dengan 4.7 juta orang pada tahun 2011.

Oleh itu, bagi menangani isu tersebut, KKM telah mengambil langkah untuk melaksanakan Dasar Generasi Penamat (Generation End Game (GEG)) menerusi penguatkuasaan Akta Produk Tembakau dan Merokok 2022. Rang undang-undang (RUU) ini telah dibentangkan pada 27 Julai 2022 yang lalu di parlimen dan dijangkakan mula berkuat kuasa pada tahun 2025 jika diluluskan. Setakat ini, Malaysia dan New Zealand merupakan dua negara pertama yang membawa RUU GEG ke parlimen masing-masing.

Cadangan pelaksanaan GEG ini walaupun sebenarnya dilihat antara penyelesaian yang baik dalam menyelesaikan masalah ketagihan merokok dan rokok elektronik tetapi masih banyak pihak menentangnya. Pihak yang menentang tersebut memilih konsep “pengurangan kemudaratan”. Bagi pejuang hak asasi pula menyatakan bahawa GEG ini menggugat hak asasi golongan yang terlibat sebagaimana yang termaktub dalam Perlembagaan Persekutuan dan Akta Perlindungan Pengguna 1999. Pihak yang tidak bersetuju dengan cadangan KKM tersebut berpendapat bahawa GEG ini lebih kepada undang-undang yang berbentuk hukuman. Namun begitu, sebenarnya kerajaan melalui KKM telah lama menjalankan pelbagai kempen bagi mendidik masyarakat tentang bahaya merokok terhadap kesihatan. KKM juga semakin lantang menyuarakan kebimbangan berkaitan dengan kemudaratan penggunaan rokok elektronik, iaitu vap kepada masyarakat, terutamanya generasi muda yang merupakan pengguna vap paling banyak di negara ini.

Pelaksanaan GEG di Malaysia akan melindungi individu yang lahir pada 1 Januari 2007 dan seterusnya daripada bahaya semua produk merokok. Bagi individu yang lahir sebelum tarikh tersebut, mereka boleh terus merokok namun masih tertakluk kepada undang-undang sedia ada. KKM melihat pelaksanaan GEG adalah perlu kerana bilangan pengguna rokok elektrik yang berumur 15 tahun dan ke atas di Malaysia semakin meningkat.

Berdasarkan Unit Kawalan Tembakau, KKM, kos rawatan akibat komplikasi penggunaan produk tembakau juga akan meningkat kepada RM8.8 bilion pada tahun 2030 berbanding dengan RM6.2 bilion pada tahun 2020. Sedangkan kutipan cukai produk tembakau negara pada tahun 2020 hanya sebanyak RM2.67 bilion. Oleh itu, dua objektif utama yang ingin dicapai melalui pelaksanaan GEG ialah peratusan perokok di Malaysia dapat dikurangkan kepada bawah lima peratus dan penurunan beban rawatan komplikasi merokok sama ada rokok konvensional ataupun rokok elektronik.

Malaysia juga sedang berhadapan dengan masalah beban kesihatan berganda yang serius akibat penggunaan rokok konvensional dan rokok elektronik pada masa ini. Kajian yang dijalankan oleh pihak Universiti Putra Malaysia (UPM) menunjukkan bahawa kawalan sedia ada yang dilaksanakan akan menunjukkan penurunan sangat sedikit dalam jangka masa panjang. GEG merupakan satu konsep yang telah diketengahkan oleh pakar pada peringkat antarabangsa dalam usaha memperkukuh kawalan tembakau yang sedia ada. Antara negara yang telah mempraktikkan dasar ini ialah New Zealand dan Denmark.

Sememangnya kerajaan telah menjalankan pelbagai langkah dalam usaha menangani masalah merokok di negara ini. Kempen “Tak Nak Merokok”, perkhidmatan klinik berhenti merokok, kawasan bebas merokok, amaran bergambar di kotak rokok, kempen Speak Out dan polisi tertentu seperti Peraturan-peraturan Kawalan Hasil Tembakau (PPKHT) 2004 merupakan antara inisiatif tersebut tetapi segala usaha ini masih tidak cukup untuk menanganinya.

Tambahan pula, masyarakat Malaysia, terutamanya generasi muda kebanyakan beralih kepada vap. Yang lebih membimbangkan ialah kebanyakan pelajar sekolah juga mula berjinak-jinak dengan vap. Menurut Pegawai Pendidikan dan Aktivis Antimerokok Persatuan Pengguna Pulau Pinang (CAP), N.V. Subbarow, ada antara kanak-kanak, terutamanya murid sekolah rendah di negeri ini dikatakan sanggup berkongsi wang dengan rakan semata-mata mahu melepaskan gian membeli hanya satu produk vap atau rokok elektronik.

Kini, lebih daripada 20 buah negara di dunia telah mengharamkan penjualan produk rokok elektronik di negara masing-masing. Terdapat juga negara yang mengetatkan undang-undang berkaitannya. Sebagai contohnya, Thailand merupakan negara yang menyita pemilik rokok elektronik dan pemiliknya boleh dikenakan denda atau penjara. Di Malaysia, vap atau rokok elektronik masih meluas pasarannya. Bukan itu sahaja, lambakan kedai vap juga boleh dilihat di mana-mana sahaja. Situasi inilah yang membimbangkan kerana akses untuk mendapatkan produk tersebut semakin meluas berbanding dengan zaman dahulu. Ditambah pula dengan sikap sesetengah ibu bapa yang bukan sahaja tidak mengambil tahu akan hal anak-anak, malah sengaja memberikan anak kecil mereka mencuba menghisap vap sebagaimana gambar yang telah tular di media sosial.

Pensyarah Kanan, Fakulti Sains Pentadbiran dan Pengajian Polisi, Universiti Teknologi Mara (UiTM) Cawangan Kelantan, Dr. Iskandar Hasan Tan Abdullah menyatakan bahawa kerajaan sebenarnya berupaya menyelamatkan sebanyak 27 000 orang penduduk di negara ini yang meninggal dunia akibat kanser yang dikaitkan dengan merokok secara aktif sekiranya undang-undang ini diluluskan. Laporan RUU GEG juga mencadangkan sekurangnya-kurangnya 10 peratus daripada cukai yang dikutip dari industri vap perlu diperuntukkan kepada Program Berhenti Merokok, iaitu mQuit.

Cadangan ini dilihat sesuai berikutan vap dikatakan sebagai alat untuk membantu perokok bagi membuang tabiat merokok dalam kalangan perokok tegar. RUU GEG ini sebenarnya mendapat banyak bantahan sejak mula dicadangkan oleh KKM. Dalam petisyen secara dalam talian yang dilancarkan di platform Malaysia, Malaysia Bersuara menunjukkan lebih 600 000 rakyat Malaysia menandatangani petisyen membantah RUU GEG yang dijadualkan akan dibentangkan di parlimen pada Oktober nanti setelah melalui proses semakan.

Jika kita lihat situasi ini, banyak juga pihak yang menyokong RUU ini kerana jelas banyak manfaat dan kebaikan yang diperoleh jika pelaksanaannya berjaya sebagaimana yang dihasratkan. Walau bagaimanapun, pemain industri vap merupakan antara pihak yang terkehadapan menyuarakan pendapat bertentangan kerana mereka merupakan pihak yang bakal terjejas. Hal ini kerana pelaksanaan berperingkat GEG dijangkakan memberikan kesan kepada pemain industri vap di Malaysia yang mencecah 3000 usahawan dengan 15 000 orang pekerja serta melibatkan satu juta orang pengguna.

Penggunaan vap yang semakin meluas di negara ini juga menyebabkan bertambahnya kes keracunan cecair vap, terutamanya dalam kalangan kanak-kanak. Menurut Pegawai Farmasi, Pusat Racun Negara (PRN), Sulastri Samsudin, pihaknya menerima kes keracunan cecair vap dan kebanyakan kes keracunan ini melibatkan kanak-kanak berusia antara satu tahun hingga empat tahun, malah pesakit paling muda yang dilaporkan kepada PRN baru berusia tiga bulan yang terminum cecair vap. Bukan itu sahaja, PRN juga turut mengesan semakin banyak panggilan kes keracunan yang melibatkan kanak-kanak seawal usia satu tahun cuba menghisap vap yang mengandungi kepekatan nikotin yang tinggi.

Tuntasnya, pelaksanaan GEG sebenarnya sesuai dilaksanakan di Malaysia kerana sikap masyarakat yang hanya takut dan risau akan denda. Buktinya, walaupun adanya penguatkuasaan pemakaian tali pinggang keledar di bawah Akta Pengangkutan Jalan, masih ramai yang tidak mematuhi peraturan yang ditetapkan. Selagi tiada pelaksanaan undang-undang, masalah untuk mengatasi ketagihan rokok dan vap dalam kalangan masyarakat, terutamanya generasi muda tidak mampu diatasi kerana kesedaran berkaitan dengan kesihatan dan keselamatan dalam kalangan masyarakat di negara ini amat rendah.

Sekurang-kurangnya dengan adanya undang-undang, ibu bapa lebih prihatin dalam memantau kelakuan anak-anak. Golongan yang terlibat dengan pelaksanaan GEG pula boleh lebih berhati-hati. Walaupun GEG dikatakan tidak adil, sebenarnya tujuan pelaksanaannya adalah untuk melindungi dan memastikan generasi pada masa hadapan lebih sihat dan selamat. Namun begitu, pelaksanaannya perlu diperhalusi dengan lebih cermat dan penguatkuasaannya bukan secara membuta tuli.


Sebar Kesedaran Ancaman Rabies di Malaysia

Untuk mendapatkan maklumat terkini, ikuti kami melalui Telegram

Kuala Lumpur – Berdasarkan laporan daripada laman sesawang Global Alliance for Rabies Control, Hari Rabies Sedunia atau Hari Penyakit Anjing Gila Sedunia merupakan kempen kesedaran yang bertujuan untuk melaksanakan kawalan penyakit anjing gila di Amerika Syarikat. Selain itu, Hari Kesedaran Rabies diletakkan di bawah pemerhatian Pertubuhan Bangsa-Bangsa Bersatu dan telah disahkan oleh pertubuhan kesihatan manusia dan veterinar antarabangsa seperti Pertubuhan Kesihatan Sedunia, Pertubuhan Kesihatan Seluruh Amerika dan Pusat Kawalan dan Pencegahan Penyakit Amerika Syarikat.

Hari Rabies Sedunia disambut pada 28 September pada setiap tahun bagi memperingati ulang tahun kematian ahli kimia dan ahli mikrobiologi Perancis, Louis Pasteur dengan kerjasama rakan-rakannya yang memperkenalkan vaksin rabies pertama di dunia. Secara keseluruhannya, sambutan Hari Rabies Sedunia bertujuan untuk meningkatkan kesedaran tentang kesan rabies terhadap manusia dan haiwan, memberikan maklumat dan langkah pencegahan penyakit rabies dalam kalangan masyarakat yang berisiko dijangkiti virus rabies.

Kesedaran terhadap langkah pencegahan penyakit rabies di Malaysia telah dibincangkan secara menyeluruh oleh Ketua Penolong Pengarah Kanan, Bahagian Kawalan Penyakit, Kementerian Kesihatan Malaysia, Dr. Vickneshwaran Muthu dalam Bual Bicara bertajuk Kesedaran terhadap Rabies dalam rancangan Selamat Pagi Malaysia di saluran TV1 baru-baru ini.

Menurut beliau, antara langkah untuk mencegah penyakit rabies termasuklah individu yang memiliki haiwan peliharaan seperti anjing atau kucing perlu menjaga haiwan tersebut dengan baik dan tidak melepaskannya ke luar rumah. Jika haiwan peliharaan dilepaskan ke luar, hal ini akan menyebabkan anjing atau kucing peliharaan tersebut dijangkiti virus penyebaran rabies yang dibawa oleh anjing liar dan haiwan pembawa lain. Virus penyebaran rabies akan mempengaruhi perubahan dan tingkah laku anjing atau kucing tersebut.

Virus penyebaran rabies yang menjangkiti mamalia dan manusia bermula daripada gigitan dan cakaran anjing liar serta kucing liar. Selain itu, virus penyebaran rabies terdapat dalam luka yang terkena air liur haiwan liar. Lebih membahayakan apabila virus ini turut menjangkiti saraf manusia. Virus penyebaran rabies yang berada di dalam badan manusia akan bergerak ke otak manusia.

Tambah beliau, penyebaran virus rabies di Malaysia disebarkan melalui pertambahan populasi haiwan liar seperti anjing yang dibawa masuk menerusi sempadan Malaysia, Thailand dan Indonesia. Kemasukan anjing dari luar negara ini telah membawa virus rabies. Sebagai contohnya, perkembangan virus rabies di Sarawak terus berada pada fasa endemik setelah mencatatkan sebanyak 12 kes manusia yang meninggal dunia setelah dijangkiti rabies sejak tahun 2017. Oleh itu, langkah vaksinasi pencegahan rabies untuk haiwan dan manusia perlu terus dilaksanakan sebagai usaha mencegah penyakit rabies di Malaysia.

Dalam program tersebut, beliau juga menyatakan bahawa tindakan yang perlu dilakukan oleh manusia setelah diserang dan digigit anjing liar adalah dengan mencuci luka menggunakan air yang mengalir, selain menggunakan sabun dan iodin. Pengaliran air selama 15 minit ketika mencuci luka dapat mengurangkan jangkitan virus. Hal ini dikatakan demikian kerana virus tidak merebak ke dalam darah tetapi virus boleh merebak ke dalam saraf.

Mengulas dengan lebih lanjut tentang hal ini, beliau mengatakan bahawa terdapat pelbagai jenis vaksin pencegahan penyakit rabies berdasarkan peningkatan sebanyak 10 juta virus rabies di seluruh dunia. Jika anjing, kucing atau manusia yang dijangkiti rabies tidak mengambil vaksin, berkemungkinan virus rabies yang lebih berbahaya akan dijangkiti. Pengambilan vaksin pencegahan rabies menjadi lengkap setelah selesai mengambil vaksin sebanyak empat dos.

Sebagai kesimpulannya, masyarakat perlu memastikan kebersihan di tempat tinggal, tidak mencium haiwan liar seperti anjing atau kucing serta melaporkan kes diserang atau digigit haiwan liar kepada pihak yang berkaitan dengan segera. Tindakan ini membolehkan anjing liar tersebut ditangkap dan dibawa ke pusat kurungan haiwan yang terdekat. Kesedaran terhadap penyakit rabies bersempena dengan Hari Rabies Sedunia memberikan pengetahuan menyeluruh tentang langkah pencegahan virus rabies di Malaysia.


Malaysia Techlympics Memupuk Budaya Sains, Teknologi dan Inovasi

Kuala Lumpur – Malaysia Techlympics 2022, sebuah inisiatif Kementerian Sains, Teknologi dan Inovasi (MOSTI) telah bermula sejak April lalu yang acara kemuncaknya bakal diadakan pada 12 November 2022 dan 13 November 2022 di Axiata Arena, Bukit Jalil. Bagi mengupas dengan lebih lanjut tentang Malaysia Techlympics 2022 dalam memupuk budaya sains, teknologi dan inovasi (STI), Bernama Radio telah mengundang Timbalan Ketua Setiausaha (Perancangan dan Pembudayaan Sains), MOSTI, YBrs. Dr. Nagulendran Kangayatkarusu dalam slot “Dalam Radar” kelolaan penyampainya, Irfan Faruqi dan Shuhadah Armawan.

Dalam sesi awal perkongsian, YBrs. Dr. Nagulendran Kangayatkarusu menyatakan bahawa Malaysia Techlympics merupakan antara inisiatif pihak MOSTI dalam mewujudkan persepsi bahawa pembelajaran sains, teknologi, kejuruteraan dan matematik (STEM) adalah menarik kepada Keluarga Malaysia, terutamanya dalam kalangan para pelajar dan golongan belia.

Menyentuh kepada dapatan oleh Jabatan Perangkaan yang menyatakan bahawa minat para pelajar untuk menyambung pengajian pada peringkat pengajian tinggi dalam bidang sains semakin menurun, Akademi Sains Malaysia diminta untuk mengupas tentang hal ini dengan lebih terperinci.

Beliau berkata, pihak MOSTI telah melaksanakan pelbagai inisiatif dalam usaha membudayakan STI dalam kalangan Keluarga Malaysia termasuklah program Malaysia Techlympics yang  menyokong pembelajaran secara formal bagi subjek STEM yang diajar di sekolah ataupun di institusi pengajian tinggi. Program ini yang lebih berbentuk interaktif telah berjaya menarik minat para pelajar dan golongan belia untuk lebih meminati bidang STEM.

Menurut beliau, Malaysia Techlympics 2022 yang menyasarkan sebanyak sejuta penyertaan telah pun berjaya mencapai angka tersebut dan diharapkan daripada penyertaan ini, sebanyak 2000 idea dapat diutarakan untuk dikomersialkan.

Tambah beliau lagi, sambutan hangat oleh Keluarga Malaysia terhadap program ini juga dibuktikan dengan sebanyak 26 900 orang telah melayari laman sesawang Malaysia Techlympics.

Malaysia Techlympics 2022 merangkumi lima tema, iaitu Kecerdasan Buatan dan Sains Data, Eksplorasi Angkasa, Dron dan Aplikasinya, Teknologi Sohor dan Inovasi untuk Kesejahteraan Rakyat dan Kelestarian Alam serta dilaksanakan dengan merangkumi semua golongan termasuklah golongan orang asli dan orang kelainan upaya (OKU).

Katanya lagi, beliau berharap agar Belanjawan 2023 akan terus menyediakan peruntukan bagi Malaysia Techlympics dalam usaha membudayakan STI dalam kalangan Keluarga Malaysia. Hal ini dikatakan demikian kerana melalui program ini, Malaysia mempunyai pemikir hebat yang perlu diketengahkan.

Mengakhiri perkongsian, beliau menyatakan bahawa Malaysia tidak boleh hanya menjadi sebuah negara pengguna teknologi tetapi perlu menjadi negara pengeluar teknologi untuk menjadi sebuah negara maju. Diharapkan melalui Malaysia Techlympics ini, lebih banyak idea dapat dikomersialkan pada masa hadapan.


Peranti Pintar sebagai Bantuan atau Gangguan dalam Pemanduan?

Untuk mendapatkan maklumat terkini, ikuti kami melalui Telegram

Kebelakangan ini, reka bentuk jajaran jalan raya semakin berkembang maju bagi menampung pertumbuhan permintaan lalu lintas. Pembinaan persimpangan yang rumit dan lebuh raya bertingkat boleh mengelirukan pemandu, terutamanya yang memandu buat kali pertama di laluan tersebut. Oleh itu, untuk memudahkan pemandu, terdapat pelbagai saluran maklumat disediakan, sama ada yang dipasang di atas jalan raya ataupun yang terbina dalam peranti pintar.

Antara peranti yang popular ialah pelayar sistem kedudukan sejagat (GPS), sama ada terbina di dalam telefon pintar atau melalui aplikasi. Hampir semua pemandu pada masa ini seolah-olah terperangkap dalam mimpi ngeri sekiranya mereka diminta untuk memandu tanpa peranti pintar ini.

Dengan bantuan GPS, pemandu diberikan dengan maklumat awal mengenai laluan ke lokasi tanpa bergantung pada peta. Walaupun pemandu hanya terlepas satu selekoh, GPS akan menghitung semula laluan secara automatik dan membawa pemandu ke tempat yang hendak dituju dengan tekanan dan gangguan yang minimum.

GPS juga meningkatkan keselamatan pemanduan pada waktu malam kerana peranti ini akan memaklumkan pemandu tentang setiap belokan dan tanjakan jalan sebelum pemandu dapat melihatnya secara nyata.

Sebagai contohnya, sistem GPS di Amerika Syarikat telah menyebabkan lebih daripada dua ratus ribu kemalangan pada setiap tahun. Kemalangan ini adalah akibat peta navigasi yang tidak tepat, arah dan lokasi yang salah serta pemanduan yang terganggu. Sistem GPS yang lapuk memberikan maklumat yang tidak betul, manakala sistem yang lebih baharu cenderung untuk mengalihkan perhatian pemandu dengan pelbagai aplikasi tambahan.

Selain itu, di dalam kenderaan seperti kereta, peranti pintar berada pada kedudukan yang sangat dekat dengan pemandu. Alat seperti pengesan radar kereta yang mengambil isyarat radar polis dan memberitahu pemandu tentangnya mungkin berguna bukan sahaja kepada pemandu yang memandu dengan kelajuan tinggi, malah untuk pemandu yang bertanggungjawab yang sentiasa memerlukan amaran tentang keadaan bahaya di jalan raya.

Pada kebiasaannya, telefon pintar digunakan bagi menggantikan peta secara manual. Oleh itu, adalah penting untuk pemandu menggunakan pelekap telefon ketika memandu. Pemandu juga tidak terganggu untuk menjawab panggilan telefon atau mengeluarkan telefon daripada beg semasa memandu jika menggunakannya. Hal ini akan menyebabkan perhatian pemandu akan kekal tertumpu pada jalan raya sekali gus meningkatkan keselamatan pemanduan.

Kereta moden pada masa ini mempunyai skrin sentuh yang lebih besar, yakni kebanyakan fungsi di dalam kereta dipasang di dalamnya. Menurut kajian sebuah organisasi keselamatan jalan raya di United Kingdom, penggunaan antara muka skrin sentuh maklumat hibur lebih meningkatkan masa tindak balas pemandu daripada menggunakan telefon di tangan. Dapatan kajian juga menunjukkan bahawa pengendalian aplikasi maklumat hibur meningkatkan masa tindak balas hingga 57 peratus untuk menghantar mesej sambil memandu dan 46 peratus untuk panggilan dengan telefon tangan.

Kajian ini juga mendapati bahawa pemandu mengalihkan pandangan mereka daripada jalan raya selama 16 saat apabila menggunakan mana-mana sistem. Hal ini mengakibatkan sisihan kedudukan lorong sebanyak 530 meter pada kelajuan 112 kilometer/jam. Selain itu, pemandu yang diuji dalam kajian ini juga tidak dapat mengekalkan kelajuan dan jarak yang konsisten dengan kenderaan lain di jalan raya.

Oleh itu, teknologi yang berkembang pesat mempunyai potensi besar untuk menjejaskan keselamatan pemanduan, sama ada secara positif ataupun negatif. Perkembangan teknologi juga menjadi faktor pemandu muda mengalami kemalangan yang lebih kerap. Hal ini menguatkan potensi positif dan negatif akan penggunaan teknologi baharu pada masa ini.

Golongan pemandu muda kebiasaannya amat terdedah kepada gangguan yang ditimbulkan oleh sistem maklumat hibur walaupun teknologi ini memberikan manfaat yang besar sebagai sistem sokongan pemandu. Kegagalan dalam mengurus teknologi boleh menyebabkan pemandu muda menghadapi “perfect storm“ terhadap teknologi baharu yang muncul. Dari sisi lain, walaupun peranti ini berguna, namun teknologi ini juga boleh membawa maut jika dikendalikan dengan cuai.

Selain itu, peranti seperti paparan maklumat boleh ubah (VMS) yang boleh dijumpai di jalan raya digunakan untuk menyiarkan mesej kepada pemandu tentang maklumat kemalangan, masa perjalanan, lencongan, peristiwa khas dan keadaan jalan. Kebanyakan tempat di Amerika Syarikat pada masa ini telah menggunakan VMS.

VMS juga telah menjadi trend dan dapat dilihat di kebanyakan lebuh raya di negara ini. VMS sering dirujuk sebagai paparan maklumat boleh ubah atau paparan maklumat dinamik (DMS), menyampaikan maklumat trafik kepada pemandu sama ada dalam masa nyata atau semasa kenderaan tidak bergerak.

Di samping itu, VMS dan DMS juga memaparkan mesej segera apabila berlakunya kemalangan yang berpotensi menyebabkan kesesakan lalu lintas. Hal ini secara tidak langsung membantu pemandu untuk mengubah hala lalu lintas dengan serta-merta pada masa nyata yang membolehkan perkhidmatan kecemasan sampai ke lokasi secepat mungkin sekali gus mengurangkan kemungkinan kematian.

Papan VMS juga digunakan untuk memaparkan mesej amaran semasa bencana alam seperti taufan dan banjir. Orang ramai juga dimaklumkan tentang malapetaka yang akan datang supaya mereka boleh bersedia. VMS turut digunakan untuk mengawal kelajuan kenderaan di lebuh raya, membantu menyelaras lalu lintas sekali gus mengurangkan kemalangan dan kejadian yang tidak diingini.

Namun begitu, tinjauan yang dilakukan terhadap 150 orang peserta di Amerika Syarikat menunjukkan bahawa sistem VMS ini telah menyebabkan pemandu memperlahankan kenderaan. Mesej yang panjang dengan ayat yang kompleks atau disingkatkan juga menyebabkan para pemandu memperlahankan kenderaan dengan lebih lama.

Dalam tinjauan lain yang dilakukan terhadap 3342 buah kenderaan pula mendapati bahawa pengurangan kelajuan yang besar telah dicerap. Berdasarkan pemerhatian video, sebahagian besar kenderaan membrek semasa menghampiri VMS. Pengurangan kelajuan dan gerakan brek boleh dikaitkan dengan beban perhatian atau gangguan disebabkan oleh maklumat pada VMS.

Walau bagaimanapun, sebahagian daripada pengurangan kelajuan adalah disebabkan oleh tindak balas berantai, yakni apabila sebuah kenderaan membrek, maka akan menyebabkan kenderaan lain juga membrek atau menukar lorong untuk mengelakkan perlanggaran. Masalah keselamatan yang berlaku mungkin berpunca secara langsung daripada gangguan atau secara tidak langsung daripada reaksi pemandu terhadap gangguan disebabkan oleh VMS dan DMS.

Sementara itu, kelewatan dan kesesakan jalan raya boleh mengganggu emosi dan mengubah cara pemandu menilai risiko dan membuat keputusan ketika memandu. Apabila emosi yang kuat seperti kemarahan mempengaruhi pemandu, keupayaan untuk membuat keputusan yang bijak mungkin berkurangan dan meningkatkan kesilapan semasa memandu.

Kesemua kaedah penyampaian maklumat dan pembantu pemanduan ini sangat berguna dan bermanfaat sekiranya digunakan dengan baik dan berhati-hati. Pemandu hendaklah peka terhadap apa-apa kaedah penyampaian maklumat bagi mengelakkan gangguan semasa pemanduan. Pemandu yang cekap dan berpengetahuan adalah aset di atas jalan raya.

Selain itu, peranti pintar diwujudkan bagi mengelakkan kemalangan dan bukannya sebagai punca kemalangan atau meragut nyawa. Walau sepintar mana pun peranti yang digunakan, peranti ini masih tidak dapat menandingi reaksi dan keupayaan pemandu untuk membuat sesuatu keputusan dalam pemanduan.

Dr. Suzielah Rahmad, mantan pelajar Doktor Falsafah, Jabatan Kejuruteraan Awam, Universiti Kebangsaan Malaysia (UKM) dan Profesor Madya Ts. Ir. Dr. Nur Izzi Md Yusoff, pensyarah Jabatan Kejuruteraan Awam, UKM.


Ayat Majmuk Pancangan Klausa Bebas (Semu)

Untuk mendapatkan maklumat terkini, ikuti kami melalui Telegram

Klausa bebas ialah klausa utama yang mengandungi komponen subjek dan predikat, dan dapat menjadi ayat jika intonasinya sempurna. Klausa komplemen pula merupakan klausa subordinat yang terpancang pada klausa utama untuk menghasilkan ayat majmuk pancangan. Dalam hal ini, kata hubung komplemen yang berkenaan ialah kata bahawa dan untuk. Sila lihat contoh yang berikut:

Ayat 1a merupakan ayat tunggal dengan subjek dia dan predikat yang terdiri daripada kata kerja transitif mengakui dan frasa nama objek perkara itu. Ayat 1b pula merupakan ayat majmuk pancangan komplemen dengan klausa utama dia mengakui perkara itu, dan klausa komplemen yang terpancang, iaitu bahawa dirinya malas. Dalam hal ini, klausa komplemen bahawa dirinya malas menduduki gatra frasa nama objek perkara itu. Perbezaannya ialah rangkaian kata perkara itu hanya merupakan frasa, manakala klausa komplemen bahawa dirinya malas berpangkalkan kata hubung komplemen bahawa diikuti subjek dirinya dan predikat malas.

2a.  Untuk dia lulus kali ini memang susah.

Ayat 2a merupakan ayat tunggal dengan subjek perkara itu dan frasa adjektif predikat memang susah. Ayat 2b pula merupakan ayat majmuk pancangan komplemen dengan klausa utama perkara itu memang susah, dan klausa komplemen yang terpancang, iaitu untuk dia lulus kali ini. Dalam hal ini, klausa komplemen untuk dia lulus kali ini menduduki gatra frasa nama subjek perkara itu. Perbezaannya ialah rangkaian kata perkara itu hanya merupakan frasa, manakala klausa komplemen untuk dia lulus kali ini berpangkalkan kata hubung komplemen untuk diikuti subjek dia dan predikat lulus kali ini.

Klausa bebas boleh kita susun secara berderetan dengan menggunakan kata hubung atau koma. Sila lihat contoh yang berikut:

3c.  Dia akan membeli betik atau pisang.

3d.  Dia mahu membeli rumah tetapi wangnya tidak cukup.

Dalam ayat 3a, klausa bebas dia ke pasar dan klausa bebas ibunya ke pasar dirangkaikan dengan kata hubung gabungan dan. Dalam ayat 3b, klausa bebas Ali ke sekolah, klausa bebas Ahmad ke sekolah dan klausa bebas Abu ke sekolah dirangkaikan dengan tanda koma dan kata hubung gabungan dan. Dalam ayat 3c, klausa bebas dia akan membeli betik dan klausa bebas dia akan membeli pisang dirangkaikan dengan kata hubung gabungan atau. Dalam ayat 3d, klausa bebas dia mahu membeli rumah dan klausa bebas wangnya tidak cukup dirangkaikan dengan kata hubung gabungan tetapi. Dalam hal ini, kata hubung yang terletak di antara dua klausa bebas merupakan entiti yang tersendiri, dan tidak memihak kepada mana-mana klausa yang dirangkaikannya.

Oleh sebab pertembungan masyarakat bahasa Melayu dengan masyarakat bahasa asing, pelbagai konsep baharu mencurah-curah masuk ke persekitaran hidup kita. Selain itu, keperluan untuk mengungkapkan ilmu yang pelbagai turut menjadikan struktur bahasa Melayu semakin kompleks, berbanding dengan zaman dahulu. Oleh itu, timbullah keperluan untuk kita menerima kemungkinan struktur ayat yang baharu. Hal ini tidak asing bagi bahasa Melayu. Kalau kita membandingkan bahasa Melayu moden dengan bahasa Melayu klasik, sudah tentu kita akan dapat mengesan pelbagai perubahan yang telah berlaku.

Satu kejadian baharu yang telah berlaku ialah klausa bebas yang terpancang dalam klausa bebas yang lain. Sila lihat contoh yang berikut:

4b.  Dia membiarkan anaknya berbuat jahat.

Ayat 4a merupakan ayat tunggal dengan subjek dia dan predikat yang terdiri daripada kata kerja transitif membiarkan dan frasa nama objek hal itu. Ayat 4b pula merupakan ayat majmuk pancangan klausa bebas (semu), iaitu klausa bebas pertama ialah dia membiarkan hal itu, dan klausa bebas kedua anaknya berbuat jahat. Perbezaannya ialah rangkaian kata hal itu hanya merupakan frasa, manakala klausa bebas anaknya berbuat jahat terdiri daripada subjek anaknya dan predikat berbuat jahat. Selain itu, klausa bebas yang terpancang itu tidak boleh berpangkalkan sebarang kata hubung pancangan komplemen.

Ayat 5a merupakan ayat larangan tunggal dengan subjek (awak) dan predikat yang terdiri daripada kata kerja transitif benarkan dan frasa nama objek hal itu. Kata jangan merupakan kata larangan. Ayat 4b pula merupakan ayat larangan majmuk pancangan klausa bebas (semu), iaitu klausa bebas pertama ialah jangan awak benarkan hal itu, dan klausa bebas kedua dia balik. Ayat 6a merupakan ayat permintaan tunggal dengan subjek (awak) dan predikat yang terdiri daripada kata kerja transitif izinkan dan frasa nama objek hal itu. Kata tolong merupakan kata permintaan. Ayat 6b pula merupakan ayat majmuk pancangan klausa bebas (semu), iaitu klausa bebas pertama ialah Tolong (awak) izinkan hal itu, dan klausa bebas kedua Ahmad bercuti.

Bagaimanakah ayat majmuk pancangan klausa bebas dapat dipasifkan? Sila lihat contoh yang berikut.

7a.  Anaknya dibiarkannya berbuat jahat.

7b.  Anaknya yang berbuat jahat dibiarkannya.

Dalam ayat 7a, terdapat dua klausa bebas, iaitu anaknya dibiarkannya dan anaknya berbuat jahat. Ayat 7b pula merupakan ayat majmuk pancangan relatif, iaitu frasa nama anaknya dengan klausa relatif yang berbuat jahat menjadi subjek dan kata kerja pasif dibiarkannya menjadi predikat. Walau bagaimanapun, maksud ayat 7a lebih tepat berbanding dengan ayat 7b.